#BILBAONEGUA2021-ek, OTSAILARI AGUR ESATEKO, KULTURAREN ETA AISIAREN ALORREKO 27 HITZORDU PRESTATU DITU URIKO BARRUTI GUZTIETAN ZEHAR – Bilbao Kultura\nHome » Berriak » Bilbao Kultura @eu » #BILBAONEGUA2021-ek, OTSAILARI AGUR ESATEKO, KULTURAREN ETA AISIAREN ALORREKO 27 HITZORDU PRESTATU DITU URIKO BARRUTI GUZTIETAN ZEHAR\n#BILBAONEGUA2021-ek, OTSAILARI AGUR ESATEKO, KULTURAREN ETA AISIAREN ALORREKO 27 HITZORDU PRESTATU DITU URIKO BARRUTI GUZTIETAN ZEHAR\nLiteratura, zinema, musika eta antzerkia dira asteon Bilboko kultur alorrean ikusi ahalko ditugun diziplina artistikoetako batzuk.\n#BilbaoNegua2021 udalaren proposamen bat da, gustu eta publiko guztientzat pentsatua, aste honetan eta martxo osoan uria aisiaz eta kulturaz betetzeko, betiere ikusleen eta artisten segurtasuna bermatuz.\n(Bilbon, 2021eko otsailaren 19an).- Bilboko Udalak lehen mailako kultur eta aisia proposamenak ekarriko ditu Bilboko zortzi barrutietara, #BILBAONEGUA2021 ekimenarekin. Horrela, adin eta gustu guztietako publikoek ekitaldi interesgarriak izango dituzte etxetik hurbil. Otsaileko azken aste honetarako eskaintzan badira 27 hitzordu.\n#BilbaoNegua2021-ekin, Bilboko Udalak kulturaren sektorearekin egindako apustua eta konpromisoa berresten ditu. Izan ere, azken hiletan osasun-krisiak gehien zigortu dituen sektoreetako bat da. Udalak tokiko kultur eragileen lana lehenetsiko du, edukiera murriztua duten ekitaldiak programatzeko. Kasu guztietan, publikoa eserita egongo da, eta higiene eta segurtasuneko protokolo guztiak beteko ditu, agintari eskudunen gomendioak betez. Horrela, ikusle guztien osasuna bermatuta egongo da. Nahitaezkoa izango da maskara erabiltzea uneoro.\nOtsailaren 22tik 28ra arteko programazioa:\n– SAN IGNAZIO – IBARREKOLANDA UDALTEGIA\nOtsailaren 23tik aurrera.\nExpodistritoren aldi baterako erakusketen zikloak San Ignaziora hurbilduko du Victoria Escaladaren pintura erakusketa. Erakusketa honetan ikusi ahal izango diren obrak olio- margolanak eta erretratuak dira. Olio-margolanetan hainbat gai erakusten dira, baina ura ageri den koadroak dira nagusi: itsasadarra, itsasoa edo euria; batez ere, gertu-gertuko lekuen irudiak dira, Bilbo eta inguruetakoak. Sarrera doakoa da.\nArgazkineta herritarren parte-hartzerako ekimen bat da, auzoen azken garaietako historia berreraiki eta sakondu gura duena, Bilboko auzoetako bizilagunek emandako dokumentazioarekin eta testigantzekin. Iazko urrian, furgoneta bat abiatu zen Sarriko, Ibarrekolanda, Elorrieta eta San Ignazioko kale eta plazetan zehar, hainbat material bildu eta digitalizatzeko: argazkiak, negatiboak, diapositibak, kartelak, bonuak, posta-txartelak, prentsa-zatiak, aldizkariak, panfletoak, mapak, bideoak eta idatzitako dokumentuak.\nOtsailaren 26ra arte, bildutako material guztia San Inazioko udaltegian egongo da ikusgai, eta han ikusi ahal izango da nola aldatu diren espazioak, ohiturak, tradizioak, herritarrak eta nola igaro den denbora. Erakusketa, ikusi nahi dutenentzat, doan izango da, eta astelehenetik ostiralera egongo da irekita, 8:30etik 20:30era.\n– CASTAÑOSEKO UDALTEGIA\nExpodistritoko pintura-proposamen honetan, Ander Gómez Mirandak 2013an eta 2017an sortutako obrak erakutsiko ditu. Pasión y carencia izenburuarekin, artistak gizakiaren irudia eta haren psikologia agertzen ditu, hainbat ikuspegi, kontzeptu eta teknika erabilita. Argiaren eta itzalen erabilerak pisu handia dute, eta, hala, margolaritzazko gogoeta interesgarriak eta askotarikoak eragiten ditu. Sarrera librea da.\nOtsailaren 27an, zapatua, 18:00etan.\nBetiko musika de siempre izenburuarekin, jota nafarrak, tangoa, bilbainadak, boleroak eta rantxerak Otxarkoagako udaltegira iritsiko dira neguan zehar. Hilaren 27an, zapatua, Los Botxeros-en txanda izango da. 1935ean Los Botxeros taldea sortu zen Bilbon. Zenón Garamendi izan zen partaiderik nabarmenena, bere ahotsagatik, hitzagatik eta sinpatiagatik. Gaur egun, Bilbainada klasikoez gain, baditu bere errepertorio oparoan kanta lirikoak ere, hala nola No puede ser, La tabernera del puerto lanetik hartua; zortzikoak, boleroren bat… Bereizgarririk onena, ostera, kanta bakoitza 4 ahotsez kantatzea, indar eta kalitate berezi batez hornitzen baitituzte horrela. Proposamen hau helduei zuzenduta dago eta dohainik da, baina gonbidapena eskatu beharra dago, emanaldiaren egun berean, 688603737 telefonora deituta.\nExpodistritok Castañoseko Udaltegira eramango du Javier Merinoren Flujo erakusketa. Argazkigintzako proiektu honek bidaia bat egiten deneko hasierako ziurgabetasuna erakusten du, zerk eragiten duen bidaia hori ustekabekoz beteriko esperientzia bat izatea. Urrunera doazen pertsonak, hainbat arrazoi tarteko, baina itzultzean maite dituztenen abegi ona aurkituko dutenak, haien etorrera pozez ospatzen delarik. Gainera, badira pertsonak bidaiatze hutsaz gozatzen direnak, inolako ardurarik gabe bueltatzeko data dela-eta, inolako ardurarik gabe iristean aurkituko dituzten pertsonak direla-eta. Dohainik da.\nBegoñako Udaltegiak Vidas resilientes erakusketa hartuko du, UNICEF-en kolaborazioarekin. Expodistrito programaren barruan dago. Argazki sorta bat da: Mauritaniako umeen 18 erretratu, zein bere kontakizunarekin. Kontakizun horietan, haien errealitatea azaltzen da, betiere biziraupena eta poza abiaburu izanik. Sarrera doakoa da.\nOtsailaren 23tik 26ra, 19:00etan.\nBegoñako Udaltegiak aurrera jarraitzen du Bidaiarien Txokoaren programazioarekin, beste hiru hitzordurekin, denak doakoak. Gonbidapenak 688603737 telefonora deituta eskuratzen dira. Programa honek bilbotarrei bidaien eta abenturaren ikuspegi hurbil eta ezberdin bat ekartzen die, bidaia-esperientziekin lehen pertsonan, eta ikus-entzunezko saioekin.\nHilaren 23an, martitzena, programa honen azken astea hasiko da, Remoteana: entre la cámara y las montañas, bicicleta erakusketarekin. Ana Zamoranok bizikletaz bi urtez egin dituen bidaiak kontatuko dizkigu. 20.000 kilometro egin ditu bi kontinenteetan zehar. Milaka argazki, lagun handiak, hiru dokumental, proiektu sozial bat, eta udaberrian hasiko duen bidaia berria.\nHilaren 24an, eguaztena, Elur goritan. Kamchatka, Jurek Ziemkiewicz eta Iker Larrañagarena, proiektatuko da. Euskaraz grabatutako dokumental honetan Kamchatka erakutsiko digute, leku isolatu, bakarti eta basatia. Zazpi abenturazale mendi eta sumendi itsaso batean murgilduko dira, non elurra eta sua elkartzen diren, eskiatzeko eta paradisu berriak aurkitzeko ametsa betetzeko.\nHilaren 25ean, eguena, Mikel Sarasolaren The Tears Of Shiva proiektatuko da. Lau kayakzalek Karnali ibaiaren ur lasterrak jaitsiko dituzte. Ibai hau herrialdeko ibilgurik urrun eta basatienetako bat da. Gure kirolariek ibai sakratu honen sekretu ezkutuak ezagutu eta gozatu gura dituzte, gizakien zabarkeriak betiko hondatu aurretik. Gainera, egun horretarako Pavol Barabáš-en Everest – The hard way filma programatu da, BBK Mendi Film-en aurreko edizioan publikoaren saria eskuratu zuena. 1988ko udazkenean, Dušan Becík, Peter Božík, Jaroslav Jaško eta Sólo Jozef eslovakiarrek estilo alpinoan eskalatu zuten Everest mendiaren hego-mendebaldeko aldea, The Hard Way ibilbidetik, 1975ean Chris Boningtonek gidatutako espedizio britaniarrak ireki zuena. Everesteko ibilbiderik zailena da gaur egun.\nGainera, Begoñako Udaltegiak bere liburutegian En ruta sobre dos ruedas erakusketa hartuko du, bi gurpileko ibilgailuek egindako bidaiei buruz (motorrak eta bizikletak batik bat). Erakusketaren mamia Bilboko Udaleko Liburutegien Sareko liburuak (bidaiak deskribatzen dituztenak, nahiz literatura hutsekoak) eta filmak dira. Begoñako Liburutegian ikusgai egongo dira Bidaiarien Txokoa programaren lehen astean, eta gero mailegatu ahalko dira.\nOtsailaren 26an, 19:00etan\nOtsailaren 26an, barikua, Bidaiarien Txokoak programa itxiko du, Puro Relajo mariatxien kontzertuarekin. Talde honek betiko rantxerak gogora ekarriko ditu. Sigo siendo el rey, Juan el charrasqueado eta beste asko joko dituzte, 70eko hamarkadako talde historikoen kaseteetan txikitan entzuten zituzten bezala. Baina, gainera, euskal kanta batzuen bertsioak egitera ausartu dira, tronpeta eta guzti, adibidez Xalbadorren heriotzean eta Txoria txori. Rantxerak, korridoak, kanta latinoak eta betiko klasikoak, formazioari moldatuta, entzun ahalko ditugu.\n– EUSKAL MUSEOA\nSOPLO-ARNASKETAK SAIAKERAK – ETXEA\nOtsail osoan zehar\nSoplo – arnasketak saiakerak erakusketa lau egoitzatan banatzen da, uriko zenbait puntutan banatuak. Egoitza bakoitzak ideia edo ardatz nagusi bat dauka. Egoitza honek zenbait lan biltzen ditu, eta beraietan “etxearen” ideia sumatzen da, zentzu literalean eta metaforikoan: habitata, eszena, zirrikitua, atalasea, kanpoaldearen eta barrualdearen arteko bitartekaritza, ametsezko lekua.\nObrak eta artistak: Visiones oníricas y sobras en confinamiento, Malús Arbide (Donostia, 1958), Topatzeko eta iristeko aukerak inperfekzio piktorikoetatik, Mikel Erkiaga Herran (Bilbo, 1994), 1/400. La presencia inadaptada, Charo Garaigorta, Caer al tiempo, Iván Gómez (Irun, 1984), Sin habitación propia, Irune Orbea, eta Dream, Dream, Dream / Alarma, Javier Rodríguez Pérez-Curiel (Oviedo, 1978). Sarrera librea da. Informazio gehiago esteka honetan.\n– MARIAREN BIHOTZA PLAZAKO AZTARNATEGIA\nSOPLO-ARNASKETAK SAIAKERAK – HONDARRAK\nSoplo – arnasketak saiakerak makroerakusketaren egoitza honek zenbait obra eta proiektu biltzen ditu. Bakoitzak bere modura HONDAR baten ideia iradokitzen dute: arrastoa, aztarna. Baina baita distopia ere, antimonumentua, dolua, prekariotasuna, San Frantziskoren komentu zaharreko eta Don Alfonso Printzearen kuartelaren hondakin arkeologikoekin elkarrizketan.\nObrak eta artistak: Magua, M. Benito Piriz (Durango, 1992), Green Songs. Pequeños exorcismos clorofílicos, María Ibarretxe (Bilbo, 1977), Anormal Paradise, Ismael Iglesias (Durango, 1974), MAGIC is MIGHT, MawatreS – Juan Pablo Ordúñez (Madril, 1986) eta Presagios que nos circundan, Susana Talayero (Bilbo, 1961). Informazio gehiago esteka honetan.\nOtsailaren 22an, 19:00etan.\nAstelehenean, zineman Ocho sentencias de muerte ikusiko dugu, Robert Hamer-ena.\nOtsailaren 24an, 19:00etan.\nBilbaoArtek Roubaix, une lumière filma, Arnaud Desplechin-ena, ipiniko du, jatorrizko bertsioan.\nOtsailaren 26an, 19:00etan.\nBilbaoArtek, astea ixteko, Los apuros de un pequeño tren filma emango du, Charles Crichton-ena.\nAstelehen, asteazken eta ostiraleko filmetako sarreren erreserba telefonoz egin behar da, 944155097 zenbakira deituta. Informazio gehiago hemen.\nMartxoaren 18ra arte, Estibaliz Sádaba Murguíak, 2020an BilbaoArten artista egoiliarretako bat izan zenak, Desdoméstica lana erakutsiko du Urazurrutia Aretoan. Bideo eta argazki erakusketa hau otsailaren 19an inauguratuko da, 19:00etan, eta sarrera librea izango da. Informazio gehiago, esteka honetan.\nBilboko Zirkuituak hilaren 25erako, eguena, Miss Spein funtzioa proposatzen du, Las Paralelas taldearena. Obra honetan, Las Paralelas taldeak kontatzen du oso zaila dela miss izatea bizi garen aroan. Miren Argi beheak eta goiak irenstera dator, edozertarako balio duen neska da. Miss Euskadi eta Miss Espainia irabazi ondoren, Miss World izateko prestatzen ari da. Bere armak, bere gaitasunak, bere talentua erakutsiko dizkigu. Denetarik daki, edo hala uste du; ez du ahoan bizarrik, eta su ta gar defendatzen du zein garrantzitsua den feminismoa ulertzea, baina pasatu gabe. Las Pasarelas konpainia berri eta freskoa da. Haien lehenengo lana Ivagínate pieza laburra izan zen. Orain Miss Spein proiektu berrian murgildu dira, formatu luzean, umorez eta ironiaz betea. Hitzordu hau\ndohainik da, baina gonbidapena erreserbatu beharko da nahitaez, emanaldiaren egun berean 688603737 telefonora deituta.\nOtsailaren 25ean, 19:00etan.\nSebastian Knauer piano-jotzaile ospetsuak eta BOSeko hari-orkestrak Johann Sebastian Bach-en soinu-unibertso txundigarrian murgiltzea proposatuko digute, Arash Safaian konpositore iraniarraren begiradapean. Informazio gehiago eta sarrerak, esteka honetan.\nOtsailaren 26tik 28ra, 19:00etan.\nEva contra Eva antzezlanean Silvia Munt da zuzendaria, eta Ana Belén aktore nagusia. Obra hau klasiko batean oinarritzen da: Eva biluzik, Joseph L. Mankiewicz-ena. Bi aktorek, belaunaldi ezberdinetakoek, pertsonaia berbera interpretatu beharko dute. Bat egite horretan, bizitza eta lanbidea ulertzeko bi moduk talka egiten dute. Aktorerik gazteenak ezaguna izateko egiten du borroka. Aktore zaharrenak, berriz, urteek agertokietatik ez dezaten bota. Informazio gehiago eta sarrerak, esteka honetan.\nBidebarrieta Kulturgunean aurkeztuko da Asociación Artística Vizcaina elkartearen 75. urteurreneko talde-poemategia. Asociación Artística Vizcaína elkartea 1945ean sortu zen. Egoitza Bilbon daukan Bizkaiko lehenbiziko kultur elkartea da. Pintoreak, poetak, rapsodak eta artezale piloa hartzen ditu bere baitan. Haren jarduera batez ere erakusketak, hitzaldiak, errezitaldiak, poesia-tertuliak eta liburuen aurkezpenak dira.\nAurkezpen horretara joateko, ezinbestekoa izango da gonbidapenetako bat erreserbatzea hemen\nOtsailaren 26an, 18:30ean.\nJazzak Bilborock beteko du, Ángel Unzu Trio & Andrzej Olegniczak-ek emango duten kontzertuarekin, Bilbao Distrito Jazz ekimenaren barruan, Bilbaina Jazz Clubekin elkarlanean antolatua. Ekimen honek zenbait kontzertu eskaintzen ditu, uriko barruti guztietara formatu txikiko kontzertuak eramateko, generoan erreferenteak diren artistekin. Zazpi disko, sariak eta hainbat kolaborazio eta grabaketaren ondoren, Angel Unzu nafar gitarra-jole eta konpositoreak laukote formatuko lehenbiziko diskoa, Orain, aurkeztuko du kontzertuan. Diskoa abenduan grabatu zen, eta hiru musikari ospetsu eta errespetatuk parte hartu zuten: Gonzalo Tejadak, Juan Manuel Urrizak eta, gonbidatu berezi gisa, Andrzej Olejniczak saxofoi-jole poloniarrak. Talde honekin, ohiko soinutik eta estetika akustikotik asko urrunduko da. Sarrerak www.bilbaokultura.eus; helbidean daude, bost euroko prezioan. Informazio gehiago jasotzeko, sartu esteka honetan.\n– ZABALGUNEKO ERAIKINA\nSOPLO-ARNASKETAK SAIAKERAK – HIRIA\nZabalguneko eraikinera hurbiltzen dutenek Soplo – Arnasketa Saiakerak-en egoitzetako bat ikusi ahalko dute. Zabalguneko Merkatuko erakusketa-gelan eta patio estalian hainbat lan bilduko dira, hiriaren ideia hainbat ikuspegitatik agerrarazteko: espazio publikoa, arkitektura, lekua, kalea, transakzioa, kapitala (hiriburuaren zentzuan eta zentzu ekonomikoan), baina baita ere eguneroko joan-etorriak, topaketak, trukaketak, komunikazioak, oroitzapenak eta hutsuneak. Proiektu multzo honek konexio sentikor bat proposatzen du hiriarekin eta haren denborazko eta espaziozko pertzepzioekin, bizipen iraunkor nahiz laburrekin, etenak eta azkartuak, ezagunak eta arrotzak, bizi garen testuinguruan intentsitate ezberdinak barneratu dituztenak.\nObrak eta artistak: Jaia!, Taxio Ardanaz (Iruñea, 1978), Desescalada walks 2020, Helena Goñi (Bilbo, 1990), Se llama nostalgia, David Hornback (Los Angeles, 1962), Homenaje al skatepark de Deusto, Los Picoletos – Dante Litvak (Buenos Aires, 1990) eta Fabro Tranchida (Buenos Aires, 1987), Kolapso, Imanol Marrodán (Bilbo, 1964), In_true_sista77, Beatriz Sánchez (Kordoba, 1977) eta Conocéis a Chanel de Tania no sabéis nada. Eliza jende gutxi, Imagen 34 – Mar Torre (Palentzia, 1986). Sarrera doakoa da. Informazio gehiago esteka honetan.\nSOPLO-ARNASKETAK SAIAKERAK – GORPUTZA\nEspazio honek biltzen dituen lanak gorputzaren ideiaren inguruan daude, eta ukimenari, desioari, keinuari, maitasunari, fisikotasunari eta erorketari lotutako kontzeptuak lantzen dituzte.\nObrak eta artistak: Hinchados, Jone Elorriaga (Durango 1993), Caen, Santiago F Mosteyrín (Madril, 1982), Encontrarás la manera, Izaro Ieregi (Algorta, 1987), Je t’aime moi non plus, Pablo Marte (Cadiz, 1975), Huellas (no1 y no2), Karlos Martinez B. (Durango, 1982) eta Un chant d’amour, Eduardo Sourrouille (Basauri, 1970). Informazio gehiago, esteka honetan.\nOtsailaren 24an, 17:00etan.\nAzkuna Zentroa Bilboko Udaleko Gizarte eta Kultura Garaikideko Zentroak Decameron filma proposatu du, Zentroak Pier Paolo Pasoliniri dedikatzen dion zikloan: La poesía hecha cine. Proiekzioa jatorrizko bertsioan izango da, gaztelaniazko azpitituluekin. Informazio gehiago esteka honetan.\nErrekaldeko IX. Umorezko Antzerki Erakustaldiak bederatzigarren edizioa Errekaldeko Udaltegian itxiko du, Ganso & CIA-ren Panoli Kabareta-rekin. Panoli Kabareta autoestimazko gaindosi baten emaitza da. Protagonistak ez dira zirkuaren edo vodevilaren historian sartuko, baina dibertigarria izango da. Sarrera librea da, baina gonbidapen bat eskatu behar da, 67155993 telefonora deituta, emanaldiaren egunean bertan.\n– AUZOKA – ZORROTZA\nBilboko Zirkuitua 08. barrutira helduko da, Katastrofen!-en Las Fosas Abisales lanarekin. Antzerkia. Ilaran egon beharra hain da aspergarria, eta hain dohakabe sentitzen zara, ezen jasateko, lobotomia tenporala egin behar baitiozu zeure buruari, halako tenteltasunezko egoera batera eraman, non, edo ia ez den pentsamendurik, edo pentsamenduek baduten halako iheserako joera eder bat: nola ikusten duen daltoniko batek kolore gorria, olatu bat izoztea, bizirautea ezinezkoa den lekuak.\n← #BILBAONEGUA2021 PROGRAMAK 30 HITZORDU PROPOSATZEN DITU, URIKO BIZILAGUNEK KULTUR PLANEZ BETETAKO ASTE BAT GOZATU DEZATEN\nBILBOKO UDALAK MARTXOAREN 6TIK 20RA ‘UNA RÍA CON DUENDE’ TOPAKETA FLAMENKOAREN 16. EDIZIOA OSPATUKO DU IBAIONDO BARRUTIAN →


Iñaki Goikoetxea: "Euskaldunak ere emigrante ibili izan gara itsaso eta geltokietan ahul eta noraezean"\nEuskaldunok geure emigrante historia hobeto ezagutu beharko genukeela dio irudian Boiseko jaialdin agertzen den Iñaki Goikoetxeak. (argazkia EuskalKultura.com)\nMendi eta naturazalea da Iñaki Goikoetxea Arrufat. 29 urte dauzka eta Euskadiko Gazteriaren Kontseiluan ari da komunikazio alorrean teknikari. Boiseko Jaialdin topatu genuen azkenekoz. Handik bueltan, zenbait galdera luzatu dizkiogu.\nJoseba Etxarri. Giza Zientziak eta Komunikazioan lizentziatua, kazetari lanetan ibili izan da eta bi urtez aritu zen bekadun Gasteizen Eusko Jaurlaritzan Kanpoan den Euskal Komunitatearentzako Zuzendaritzan, Diaspora eta euskal etxeen esparruan lanean. Pixkat lehenago, 2010ean, zapaldua zuen bere lehendabiziko euskal etxea, Australiako Sydneyko Gure Txoko, antipodetara Galesen Erasmusa egiten ari zela hobetzen hasitako ingelesean urrats berriak ematearren joana. Ez da ez bera geldirik geratzen den pertsonetakoa. Ekimentsua, duela urte batzuk Dancing in the Basque Country bere bideoa oso ezagun egin zen Youtuben, Facebook eta Twitterren hedatua, bera dantza jolasgarri bat egiten islatzen Euskal Herriko hainbat eta hainbat parajetan, ehunmilaka ikustaldi lortu arte.\nBoisen ikusi zaitugu uda honetan, Jaialdi festa erraldoian parte hartzen.\n-2012tik 2014ra Jaurlaritzan aritu nintzen euskal diaspora gaietan lanean Kanpoan den Komunitatearentzako beka batekin eta hor aukera izan nuen Estatu Batuak bisitatu eta ikastaro batzuk emateko Rhode Island, Chino (Kalifornia) eta Coloradoko euskal etxeetan. Euskal etxe txikiagoak dira eta beste lagun batzuekin batera goseak geratu ginen Jaialdi bezalako elkarretaratze handi bat dastatzeko. Hori uda honetan egin dugu eta balantzea ezinhobea izan da, konpletoa, eta espektatibak bete ditugu. Talde bat joan gara eta gure artean euskalgintzatik hurbilago eta urrunago geunden jendeak zeuden eta guztiak etorri gara harrituta. Anitza izan da, Euskal Herriko hainbat alor topatu ditugu bertan, laupabost egunetan Boisen elkartu eta nahastuta. Euskal Herrian urrutitik ikusten dituzun idazle, kantari, politikari eta ordezkariak eskueran eta hurbilean zeuden. Gu bisitariak ginen eta bertako euskaldunek eskuzabalik hartu gaituzte, beti prest laguntzeko eta esplikatzeko. Eta esango nuke hemen askotan handi gisa ikusten ditugun aldeak eta desberdintasunak handik txikiagoak ikusten direla. Errespetua oinarri izanik, giro hori eta elkarlanerako gaitasun hori hona ekartzea erabilgarri litzaigukeela uste dut.\nAniztasuna aipatu duzu.\n-Nire ustez, euskal diasporaz hitz egiten dugunean errealitate anitz batez ari gara. Mota askotako diaspora eta euskal etxeak daude munduan barreiatuta. Antzekoak, baina aldi berean desberdinak dira, esaterako New Yorkeko Eusko Etxea edo Pariseko Eskual Etxea. Europan, adibidez, Paris batean edo Bartzelona batean Euskal Herriko gazteak ibiltzen dira joan-etorrian Euskal Herriarekin zuzeneko harremanean; Argentinan eta beste herrialde batzuetan, berriz, euskal etxe handi eta historikoak daude; edo Estatu Batuetako New England-en, esaterako, bertako jai-alaiean pilotari izatera joandakoak eta euren ondorengoak biltzen dira, koadrila moduan ia. Baina istorio diferenteak Euskal Herrian ere ematen dira. Diasporan, ordea, euskal etxe berera biltzen dira eta gauza dira elkarrekin aritu eta errespetatzeko. Gertatzen da, aldi berean, Diasporan joera dagoela Euskal Herria idealizatzeko; eta Euskal Herrian, diaspora idealizatzeko. Horregatik da inportantea hemengoek eta hangoek elkar ezagutzea, Gaztemundu bezalako gazteentzako programekin, baina baita bestela ere, trukeak, birtualak zein fisikoak, sustatuz eta areagotuz.\nEz zaitugu komentzitu behar gure diaspora Euskal Herriko parte dela esatearekin.\n-Gure diaspora hor dago eta hor egon da gure historian zehar, presente eta aktibo gure artean. Askotan jendea ez da konturatzen Euskal Herrian guztiok izan dugula osaba, birraitona edo birramona, edo arbasoren bat Euskal Herritik atera zena eta emigrante izandakoa. Euskal Herriko aberastasunetako asko, historian, indianoek ekarritakoak izan dira, munduratu ziren euskaldunek ekarriak. Gure harremana munduarekin aspaldikoa da, hor ditugu Ipar Ameriketako artzainak, edo Australiako kainabera-moztaileak edo Argentinako letxeroak... Gure jendeak historia egin du eta aitzindari izan da Kanadan, eta hor ateratzen dira San Juan ontzia bezalako lekukotasunak. Uste dut gure diaspora eta pauso horiek hobeto behar ditugula ezagutu, eta didaktika bat antolatu behar dugula memoria hori ez galtzeko. Gure memoria gordeta, gainera, beste begi batez ikusiko ditugu gaur egungo emigrazioaren errealitateak. Gu ere emigranteak izan gara eta asko zor diegu gure emigranteei. Gu ere ibili izan gara portuetan, itsaso eta geltokietan arrotz eta noraezean, ahuldadean eta besteen menpe. Agian gauza batzuei buruzko ikusmoldea aldatzen lagunduko liguke telebista irudietan ikusten ditugun horiek gu izan garela jakiteak.\nBidaiatzea, begiak zabalik bidaiatzea, garrantzitsua da zuretzat.\n-Nik beti gomendatzen dut norberaren formakuntzaren eta hazkundearen lagungarri bezala. Aukera baduzu, hizkuntzak ikastea, ingelesa bereziki, baina baita ere frantsesa, adibidez, Euskal Herrian mintzo den hizkuntza baitugu; inportantea da niretzat. Arazoak arazo eta egun, gazteen artean bereziki, bizi dugun langabezia tasa handiarekin agintari batzuek kanpora ateratzeko proposamena egiten dute, eta hori ez da "orosendagarria". Kanpoan ere gauzak ez dira errazak eta beharrak eraginda lan bila ateratzen bazara, egoera zaila eta konplikatua ere izan daiteke. Baina hor ere, euskal etxeek lan polita egin dezakete kanpora ateratzen diren gure gazteentzat, sostengu-programak prestatuz eta euskal etxeen bidez gauzatu edo egikarituz. Nire ustez, euskal etxeen sarea baliatu beharra dugu, behar berriei egokituz eta ausardiaz Euskal Herriko luzapen gisa erabiliz.


Lehen Hezkuntza – NJesus Ikastetxea\nDerrigorrezko Lehen Hezkuntza sei mailaz osatuta dago, 6 urtetik 12 urte arte.\nIkasleen garapen integralerako garai oso garrantzitsua dela kontuan hartuta, honako helburu hauek lortzeko lan egiten dugu:\n•Afektibitate, psikomotor eta kognitibo gaitasunen garapena.\n•Ikasleak euskal kulturaz, hizkuntzaz eta ohiturazsentikortu.\n•Pertsonen arteko errespetua sustatu.\n•Ikasleak justiziaz, bakeaz eta ingurumenazsentsibilizatu.\n•Bizikidetasun printzipioen barne, askatasun eta tolerantzia giroa bultzatu.\n•Ezagueren partekatzea ez ezik, ikasleen irudimena eta kritikotasuna garatu.\n•Fedea eta ezagueren artean koherentea den hezkuntza sustatu.\n•Ikasleari ezaguerei heltzera errazten dizkioten ikaste-teknika ezberdinak eskaini.\nHelburu hauek lortzeko gure irakaste-lana esparru hauetan garatzen dugu:\n• Manos Unidas kanpaina, Bakearen eguna, “Bote eta Kilo”…\n• Urte bakoitzarako ezarrita dagoen helburua lortzeko jarduerak.\n• Jarduera sozialak: eskolatik hurbil dagoen Eguneko Zentrora bisita\n• Familiekin elkartzea (bilera eta bakarka)\n• Tutoretzetan programatutako jarduerak\n• Ikasgelako ikasleei aholkuak eta laguntza ematea\n• Gelatik kanpoko irteeretan laguntzea.\nIkasleen beharrak erantzuten ditu haien interesak abiapuntutzat hartuta.\n• Lasaitasun txokoa: Mahai-jolasak, margoak...\n• Kanpoko patioa, kirol-jarduerak egiteko: boleibola, saskibaloia, soka, futbola, frontoia, zibak...\n• Polikiroldegia: saskibaloia, dantza...\nProiektuetan Oinarritutako Metodologiak:\nProiektuen bidez ezaguerak lantzeak ikasleei “zertarako?” edo “zergatik?” galderak erantzutera laguntzen die. Ikasleen ezagutzetatik abiatuz eta errealitatea gelara hurbilduz, umeen motibazioa asko handitzen da.\nHelburu hau lortzeko Txanelako metodo globalizatutako materiala erabiltzen dugu Lehen Hezkuntza osoan, Euskara, Inguruaren Ezaguera eta Plastika ikasgaiekin. 1. eta 2. mailetan ingelesen ere Hocus and Lotuseko materialarekin.\nEtapa osoan zehar talde bakoitzak informatika saio bat dauka oinarrizko erremientak lantzeko.\n5. Mailan ikasle bakoitzak bere ordenagailu pertsonalarekin lan egiten du, ohiko materialen osagarri bezala.\n6. Mailan ikasle bakoitzak Chromebook pertsonala dauka, lizentzia digitalen bidez edo ohiko materialen osagarri bezala lan egiteko.\nKLUPPY: Mekanografia ikasteko programa.\nNormalean, eskolaz kanpoko ekintzak klasean ikusten diren gaiarekin batera doaz\n• Antzerkiak gaztelaniaz, euskaraz eta ingelesez\n• Euskal dantzak\n• Kirol-jarduerak (igeriketa, izotz-pista, kayak, surf, elur kirolak...)\nEtapa ezberdinen artean koordinatutako ekintzak\nBeste pertsona baten ikasketa prozesuan laguntzea, bere esperientziaren parte izatea: irakastea ikasteko era bat da.\nIrakurtze bultzatze proiektua: 2. eta 6. Mailen artean\nHiru hizkuntzen (gaztelania, euskara eta ingelesa) konpetentzia linguistikoak lantzen ditugu etapa osoan zehar, ikasleak behar diren gaitasunak lortu dezaten Derrigorrezko Bigarren Hezkuntzara pasatzeko. Horretarako metodologia dinamikoak eta motibagarriak erabiltzen ditugu ikasleak berak bere ikaste-prozesuaren protagonista izateko.\nHezkuntza bereziari adeitasuna\n• Lehen Hezkuntzako egonkorra gela\n• Hizkuntza laguntza\n• 2 gela irekiak Lehen Hezkuntzan.\nGoi-gaitasunak dauzkaten ikasleei erantzuna emateko proiektua.\nOrientatzaile, pedagogoz eta psikologoz osatutako Orientabide departamentua.


Albisteak - Hesi sareen motak eta ezaugarriak\nHesien sare motak eta ezaugarriak\nHesi mota ugari eta hainbat lehengai daude. Zein hesi egokia da zuretzat? Hori dela eta, gehien erabiltzen diren hesi sareen motak eta ezaugarriak ulertu behar ditugu, gure erabilerarako aukeratu ahal izateko. Jarraian, baranda ahizpak baranda horien mota eta ezaugarriei buruz hitz egingo du.\nAutopistako hesi-sareak, trenbide-hesi sareak, hazteko hesi sareak, itxitura hesi sareak, tailerreko biltegirako hesi sareak, kirol hesi sareak.\nErrepideetako hesien sareen ohiko motak eta ezaugarriak\nAldebiko alanbre hesia: askotan errepidearen bi aldeetan itxitako edo erdi itxitako babesetarako erabiltzen da, ibilgailuek, oinezkoek eta abereek eragindako trafiko eragozpenak ekiditeko. Aplikazio ohikoena autobideak isolatzeko sarea da. Kostu baxuko eta kostu handiko errendimendua du ezaugarri.\nEgitura hesia: trenbidearen bi aldeetan itxitako babes gisa erabili ohi da ibilgailuen, oinezkoen eta abereen ausazko sarrera eta irteerak eragindako trafikoaren eragozpenak ekiditeko. Ezaugarria sendoa eta iraunkorra da, haizearen eta euriaren beldurrik ez duena.\nTrenbide hesiaren ohiko motak eta ezaugarriak\nMarko hesi sareak: trenbideetan erabili ohi diren marko hesi sareak marko zuzeneko sare sareetan eta tolesturiko hesi sareetan banatzen dira. Marko zuzeneko hesi-sareak ez du irtengunerik goialdean, eta ez dago 30 graduko bihurgunerik, berriz, tolestutako markoaren sareak 30 graduko bihurgunea du goialdean eta markoaren kanpoaldean irteten da. Sendotasun eta iraunkortasun handiagoa dute, eta sare txikiagoak, hari diametro lodiagoak eta markoaren horma lodiera handiagoak agertzen dira.\nHesi-sare triangeluarra: gaur egun hainbat eremutan estutzen den hesi-sare oso indartsua da. Kostu handiko errendimendua, altuera handiagoa eta lerro irregularrak ditu, oso polita. Zutabea melokotoi itxurako zutabea edo zutabe orokorra izan daiteke.\nUgaltzeko hesiaren ohiko espezieak eta ezaugarriak\nHolandako sarea: hesi sare mota sinplea, sarea karratua da, tamaina honela banatzen da: 5 * 5CM eta 6 * 6CM, trama uhindua da, beraz, olatu hesi sarea ere deitzen zaio, gainazala plastikoz estalita dago, plastiko gogorrean eta aparrezko plastikoan banatuta Bi kategoria, plastikozko hariaren diametroa 2-3 mm-koa izaten da. Ezaugarria da instalazioa, garraioa eta ekoizpena oso sinpleak eta erosoak direla eta kostuaren errendimendua oso altua dela.\nKatearen esteka hesia: burdinazko sare moduko bat, aurrez okertu eta sare diamantezko itxurako sare batekin lotuz egina. Kolpearen erresistentzia ona eta kostu txikia ditu.\nBehi boligrafoaren sarea: sare handiagoa, batez ere ganadu handiagoak, zaldiak, ardiak eta abar hazteko erabiltzen da. Aplikazio sorta mugatua, kostu handiko errendimendua eta instalazio eta kentze erraza ditu.\nItxiturako hesiaren ohiko motak eta ezaugarriak\nSare holandarra: hainbat lurretako itxituretan erabili ohi da. Loreak eta zuhaitzak hazteko edo landatzeko erabil daiteke. Bere altuera normalean 1M | 1,2M | 1,5M | 1,8M | 2,0M erabiltzen da, eta luzera 30 metrokoa da roll bakoitzeko. .\nAlde bikoitzeko alanbre hesia: itxitura gisa erabil daiteke toki nahiko lauetan, neurri finkoekin eta instalazioan zehar zenbait mugarekin. Tamaina arrunta 3 * 1,8M da. Errepidea autopistako hesian.\nAlanbre-hesia: nahiko primitiboa, baina oso eraginkorra, hesi-sare sinplea, hari zurbilek marraztu eta zeharkatzen dutena sare-horma osatzeko. Ezaugarria sinplea eta zuzena da. Zutabea edozein objektu erabilgarri izan daiteke, hala nola zurezko pilak, altzairuzko hodiak, zuhaitzak, hormigoizko elementuak eta abar.\nTailerrak biltegiratzeko hesien sareen ohiko motak eta ezaugarriak\nTailerrak biltegiratzeko isolamendurako erabiltzen diren hesi mota asko daude, besteak beste, marko hesiak, hedatutako metalezko hesiak, katezko lotura hesiak, sare hesiak, triangelu itxurako hesiak, aldebiko alanbre hesiak eta abar. Hesiaren altuera handia denean, beharrezkoa da hainbat geruzatan banatuta eta instalatuta dauden marko hesia, metalezko hesi zabaldua, kate-loturako hesia eta abar erabiltzea.\nKirol hesi sareen ohiko motak eta ezaugarriak\nKate-hesia: kate-hesia sare-gorputz gisa erabiltzen da, eta ertzak altzairuzko hodiek eusten dituzte. Kolpeen erresistentzia sendoa, goi-mailako erresistentzia eta kostu handiko errendimendua ditu.\nZabaldutako sareko hesia: sare zabaldua sareko gorputz gisa erabiltzen da, eta ertzak altzairuzko hodiek eusten dituzte. Sendoa eta kolpekako erresistentzia handia ditu, eta prezioa batez bestekoa da.\nMezuaren ordua: 2121-2023


Bobi’s guorld | erbinnuriaren aztarnak\nArchive for the ‘Bobi’s guorld’ Category\nuztaila 9, 2009 in Bobi's guorld, gaur zer\nIraila 19, 2008 in batzuk, Bobi's guorld\nBatzuetan gauza bitxiak gertatzen dira inguruan.\nGure hankagorria eta Bobi ezin dira ikusi. Hankagorriak oraindik borroi handiak ikusten dituelako soilik, eta Bobik kataratak dituelako; hau komeria! Oraingoz elkarren berri entzumena (Bobiren zaunkak) eta usaimenaren bidez (hankagorriaren pardel kiratsa) izaten dute eta badirudi oinarri sendoak izango dituen harremana izango dela.\nabuztua 15, 2008 in batzuk, Bobi's guorld\nBobik izugarrizko energia dauka, eta horregatik egunean behin paseo eder bat ematen diogu. Hala ere, ez da nahikoa izaten eta gustura asko joango litzateke beste behin ere energia askatzera. Kontua da bere azken kapritxoen arabera, soilik nirekin edo amarekin atera nahi duela, eta nahiz eta anaiak bereak eta bost egiten dituen berarekin joan dadin, ba ez duela nahi (“only girls” lelopean dabil, antza denez). Eta nire kasuan ba ez daukat aukerarik (ez energiarik) bigarren buelta hori emateko eta amak belauna ere ez. Hori dela eta behin baino gehiagotan pentsatu izan dut etxe barruan kirola egiteko zinta automatiko horietako bat erosi eta bertan jartzea…\nuztaila 9, 2008 in Bobi's guorld\nurria 22, 2007 in Bobi's guorld\nItsu geratuko da Bobi epe ertain batean. Hori da albaitariak pasa den astean esan ziguna, eta orain arte idazteko animorik izan ez dudana.\nAzken hilabetean anaia ari zen esaten paseatzera ateratzen zuenean hainbat gauzaren kontra jotzen zebilela. Nik eta amak berriz harriak botatzen genizkionean ez zituela askotan topatzen ikusten genuen, baina horren arrazoia txoriburu xamarra zela uste izan dugu orain arte. Pasa den asteartean anaiak berriro zuhaitz baten kontra jo zela esan zuenean dagoeneko ez zitzaidan normala iruditu (zazpi urte ditu oraindik) eta begiak begiratu nizkion zuzenean.\nBihotzak buelta horietako bat egin zuen begi bakoitzean sare txurixka bat ikusi nuenean, eta arratsaldean albaitariarena laguntzeko esan nion anaiari, dagoeneko larritua. Garbitu eta lasaigarri bat eman ondoren (kotxean zorabiatu egiten da), albaitariaren kontsultara sartu ginen, uste txarrenak hartuta. Ordua aurretik eskatu ez genuelako haserrea bapatean desagertu zitzaion albaitariari bertara joateko arrazoia esan eta gure aurpegiak ikusi ondoren. Bobi eta biok sartu ginen kontsultara, anaiak enkargu bat egin behar zuelako. Mahaira igo eta segituan eman zidan diagnostikoa: “Bootxo, Bobi itsu geratuko da, kataratak ditu”. Hitzik gabe eta malkoz gainezka geratu nintzen.\nEtxerako bidea oso luze egin zitzaigun hiruroi.\nBadirudi genetikoa duela. Eskuineko begitik dagoeneko ez du ezer ikusten, eta datorren urterako besteko ikusmena ere galduko du. Operatzeko aukerarik ba omen dago, baina Madrilera joan behar da, 3.000 euro baino gehiago balio du eta ez omen dago ziurtasunik ondo geratzeko. Beraz, ez dugu operatuko.\nAlbaitariak ere esan zigun berarentzat baino okerragoa izaten omen dela guretzat, eta horrela da, “paxara” ederra eman digu guztioi. Animaliak gustoko dituenak ulertuko du. Bobi berriz beti bezala dabil, etengabe pelota eskatzen eta paseatzera joateko zaunka egiten, baina guretzat zerbait aldatu da, ironia dirudi, baina beste begiekin ikusten dugu.\nEtxeko altzariak ez mugitzea,\npaseatzera joatean beti toki berdinetatik lotuta eramatea\nedozein oztoporen aurrean hitz gako bat erabiltzea (geldi, kontuz, e.a.)\ndira txakur itsu baten jabeek izan behar omen dituzten hiru arauak. Informazio interesgarri gehiago ere lortu dut, beti ere atzerriko orrietan, hau bezala: http://www.handicappedpets.com/\nBa holaxe. Ea ez garen gu itsutzen.\nuztaila 9, 2007 in Bobi's guorld\nHoyek bai hoyek ondo emandako zazpi urte!\nGaur galleta-razio bikoitza.\notsaila 16, 2007 in Bobi's guorld\nAurten ez naiz mozorrotuko, eta honekin badira hiru urte. Eta hori izugarri gustatzen zaidala. Horregatik, nire inauteri-monoa hobeto eramateko (eta piska bat izorratzeko, aitortu behar dut) nire txakurra mozorrotzea pentsatu dut.\nBobi 6 urte t’erdiko euskal artzai txakur eme ederra da (ikusi besterik ez dago), eta bere izena Dallas telebista serieko Bobby Ewing-etik datorkio, kulebroiko txintxoarena. Amonari izugarri gustatzen zitzaion pertsonaia hau (batez ere JR gaiztoari aurre egiten ziolako), eta geroztik etxeko txakur guztiek izena oinordetzan hartu izan dute.\nBera manipulagarria… ee, nirekin ados egongo denez, hainbat proposamen ekarri ditut berarentzat asteburu honetarako. Ea mozorroa aukeratzen laguntzen didazuen:\n1. Hiru txerritxoak ipuinean lastozko etxea egin zuen txerriarena:\n2. “Dog’s against the sagardotegis” aktibistarena:\n3. Euskalteleko bezeroaren zerbitzuko teknikariarena:\n4. Edo “txakur berdea naiz eta harro nago” iraultzailearena:\nBeno, hortxe aukerak. Zure botua mezu honi erantzunez eman edota SMS idatzi 9999 zenbakira MOZORRO txerri, MOZORRO sagardotegi, MOZORRO bezero edota MOZORRO berdea jarriz. Botu gehien lortzen dituen mozorroa jantziko diot eta egingo dugun zozketaren irabazlearentzat neurrira egindako jantzi berdina oparituko diogu.


Irekia Eusko Jaurlaritza - Gobierno Vasco :: Eskualdeen eta Hirien Europako Asteak arreta berezia eskaini die gazteei eta adinekoen zahartze aktiboari\nEskualdeen eta Hirien Europako Asteak arreta…\n<img src="https://www.irekia.euskadi.eus/uploads/cover_photos/41301/original/EWRC_2017_slogan_and_brandig_image_8_theme.jpg" style="max-width:100%" alt="Foto sesión 2016 COMITÉ REGIONES EU" />\nFoto sesión 2016 COMITÉ REGIONES EU Iturria: Irekia\nGaurtik, astelehena, hilak 12ra arte, osteguna, Bruselan\nEuskadik esperientziak partekatu ditu Eskoziarekin eta Txekiarekin\nVG 09 10 17\nGaur hasten da Bruselan Eskualdeen eta Hirien Europako Astea; bertan, gazteriaren eta adinekoen inguruko aipamen zuzenak egingo dira, horiek baitira Europako Batzordeak garatutako gizarte-politiketan helburu nagusi. Beatriz Artolazabal Eusko Jaurlaritzako Enpleguko eta Gizarte Politiketako sailburuak biharko, astearterako, “Zahartze aktiboaren erronka”ri buruzko eztabaida nabarmendu du; Donna Henderson-ek koordinatuko du.\nTopaketa bihar izango da, Bruselan, eta zahartze aktiboari buruzkoa izango da; Zahartze Aktiborako eta Osasungarrirako Berrikuntzako Europako Elkartean (EIP on AHA) parte hartzen duten zenbait euroeskualderen lana aztertuko da; bertan, Europako herritarren beharretarako berrikuntzarekin konpromisoa duten eskualde, industria, ikerketa-erakunde eta amaierako erabiltzaileen erakunde ugari batzen dira.\nEuropar Batasuneko hiri eta eskualdeek zahartze aktiborako eta osasungarrirako berrikuntzan oinarritzen diren ikuspegi integralak ezartzen dituzte, eta berrikuntzan itoguneak gainditzeko informazioa eta jardunbide egokiak partekatzen dituzte. Erreferentziazko lau euroeskualderen arteko lankidetza estuari esker –Euskal Autonomia Erkidegoa, Norrbotten (Suesia), Olomouc (Txekia) eta Eskozia–, lankidetzan jarduteko tresna garatu da, arreta integratuko irtenbide berritzaileen ekarpenean izandako bilakaera ebaluatzeko”, esan du Artolazabalek.\nEztabaidan, eskualdeetako politiken eta profesionalen ikuspegiak izango dira, eta ikuspegi berritzaileak garatzeko eta ezartzeko eskualdeko esperientzia partekatuko da. Donna Henderson-ek, topaketaren zuzendariak, izan ditu, dagoeneko, zenbait lan-jardunaldi Eskoziako eta Euskadiko euskal ordezkaritza teknikoarekin.\nEuskadik akordio memorandum bat sinatu zuen euroeskualde horien artean, adinekoei eta gizarte- eta osasun-eremuari dagokienez, eta, biharko hitzorduan, Reference Sites-i buruzkoa aztertuko da.Zerbaitegatik lortu zuen Euskadik “laugarren izarra”, eremu horretan eginiko lanagatik. Proiektu honetan, Eusko Jaurlaritzako Enpleguko eta Gizarte Politiketako eta Osasun sailek ekimenak partekatzen dituzte Bizkaiko Foru Aldundiarekin batera.\nEskualdeen eta Hirien Europako Asteak 15 urte bete ditu, eta gaur hasten den edizio honetan, EBeko eskualdeko eta hiriko politikak datozen urteetan izango dituen erronkak aztertuko ditu. Europaren etorkizunari buruzko eztabaida Erromako Itunen urteurrenarekin hasi zen (martxoan), eta 2017an garatuko da. Astea aukera bat da, EBko eskualdeek eta hiriek eztabaida horretan laguntzeko eta adibide politiko nagusiak eta ekarpenak elikatzeko, eskualdeen eta hirien ikuspegitik, Europaren etorkizunari forma emateko.\nGainera, Europako Asteak EB 2020-2026ko urte anitzeko finantza-kohesioari eta -esparruari buruzko txostena eztabaidatuko du, eta eskualdeek eta hiriek kohesio politikoaren eta landa-garapenaren inguruko ondoko legegintzako proposamenen eta aurrekontuaren gainean dituzten iritziak aurkeztuko ditu.\nEuropako eskualdeek eta hiriek erronka handiak dituzte. “Eskualdeak eta hiriak etorkizun hobearen alde lan egiten” izenburu nagusiarekin, Asteak hiru azpigai izango ditu: Eskualde eta hiri erresilienteak eraikitzen - #LocalResilience; Eskualdeak eta hiriak aldaketarako eragile gisa - #TakeAction; eta Ezagutzak partekatzea emaitzak eskuratzeko - #SharingKnowledge\nEuropako Batzordeko Eskualdeko eta Hiriko Politikaren Zuzendaritza Nagusiak estatu kide guztietako kazetaritzako ikasleak animatzen ditu Eskualdeko Garapeneko eta Kohesioko Europako Funtsek batera finantzatutako bizitza errealeko proiektuen inguruan komunikatzeko.\nAurten, lehenengoz, Europako Batzordeak ikasleen artean lehiaketa bat egingo du, Europa osoko komunikabideen inguruan. Irabazleei Bruselara joateko aukera eskainiko zaie, Eskualdeen eta Hirien Europako Asteko baliabideen programaren barruan.\nEWRC_2017_slogan_and_brandi... 400 KB (jpg)\nEmandako aurrerapausoak aurkeztu ditu Euskadik Zahartze Aktibo eta Osasungarrirako Europako berrikuntza foroan\nBizitza osasungarriari eta zahartze aktiboari lotutako osasun politiketan erreferentzia bihurtu da Euskadi Europan\n2015.eko urriak 12\nEuropar Batasunak Euskadi hautatu du osasun arloko Espezializazio Adimendunaren Estrategia aurkezteko\nEusko Jaurlaritzako Osasuneko Sailburua eta Galiziako Xuntako Osasuneko Sailburua gaur bildu dira Bilbon bi erkidegoen arteko Osasun-Arloko Berrikuntzarako Lankidetza-Programaren lehenengo urtea ebaluatzeko\nEskozia eta Euskadi elkarlanean hasiak dira osasun zein arlo soziosanitarioko politiken arloan aurrera egiteko


Matt Horan Dead Broncoko liderrari elkarrizketa Ez Dok Fest 2018an jo aurretik\nMatt Horanen taldearen bertsio berriak, taldekide guztiak aldatuta, Ez Dok Fest Eibarko jaialdian joko du ostiralean, ekainak 1.\nDead Bronco, mundua aurretik\nDead Bronco, country doinuak Getxotik: 'Oso itxura ona du etorkizunak'\nDead Bronco Matt Horan estatubatuarrak Getxon sortutako country taldea hil egin da, goitik behera aldatuta berpizteko. Aurreko formazioarekin hiru disko luze kaleratu eta Europan hainbat bira egin eta gero, Horanek taldearen proposamen musikala irauli du laguntzen dioten musikari guztiak aldatuta, eta Americana Sludge izenaz bataiatu du punka, metala eta estatubatuar musika tradizionalaren arteko bere nahasketa berritua.\nAktorea ere baden Horan abeslariarekin hitz egin dugu, Europako biran murgilduta dagoela, gogo beroz azal diezagun Dead Bronco taldearen proposamen berria, zeina Driven by frustration diskoan bilduta baitago.\n&amp;amp;amp;amp;amp;amp;amp;amp;amp;lt;a href="http://deadbronco1.bandcamp.com/album/driven-by-frustration" _mce_href="http://deadbronco1.bandcamp.com/album/driven-by-frustration"&amp;amp;amp;amp;amp;amp;amp;amp;amp;gt;Driven By Frustration by Dead Bronco&amp;amp;amp;amp;amp;amp;amp;amp;amp;lt;/a&amp;amp;amp;amp;amp;amp;amp;amp;amp;gt;\nTaldea Eibarren arituko ostiralean, Ez Dok Fest jaialdiaren lehen jardunaldian, Belako, Toundra, Nerabe, Joseba B. Lenoir, Jardin de la Croix, Viva Belgrado eta Vulkekin batera.\nDriven by frustration lanak aldaketa handia ekarri dio taldeari, soinu aldetik zein formazioari dagokionez. Zer moduz dago Dead Bronco gaur egun?\nDead Bronco hil egin da, eta Satanasek berpiztu du. Bete-betean asmatu dugu aldaketa eginda: proposamen originala da, arima du. Nik ez dut parekorik ikusi, ez musikari ezta showari dagokionez ere, eta batura ikaragarria da.\nDead Broncoren osasunak ehuneko ehunean jarraitzen du. Ni oso zorrotza naiz, eta badakit zer nahi dudan: ez daukat batere arazorik muturreko beste aldaketa bat egiteko, egoerak hala eskatzen badu.\nBizimodu hau aukeratu dut, eta beti saiatuko naiz kalitatea eta zintzotasuna ematen Dead Bronco izena duen orori.\nEuropako biran lehendik ezagun zenituzten herrialde batzuetara joan zarete, Alemaniara, Frantziara eta Herbehereetara, esaterako, eta Suedia, Danimarka eta Serbiara ere iritsi zarete. Zer moduz doa?\nOso ondo, egia esan. Dirudienez, jauzi handia eman dugu Suedian, eta gauza handiak prestatzen ari dira bertan. Ni pozarren nago, asko maite baitut herrialde hori.\nBerriz bisitatu ditugun herrialdeetan, hazten doaz publiko kopurua eta areto zein jaialdien kalitatea. Inguru horietan atsegin dute metala, eta jende asko utzi dugu ahoa bete hortz. Seinale ona da.\nHarrera ona eduki duzue?\nBai, nahiz eta arazo batzuk eduki ditugun publizitate faltagatik. Dead Broncok ez du jadanik countrya egiten, Americana Sludge egiten dugu, eta estilo hau ez da egokia ez garbizaleentzat ezta jende itxiarentzat ere.\nPunka, metala eta dooma atsegin badituzu, honek zoratu egingo zaitu. Gustuko dut aretoa erabat beterik dela, bi kantu jo eta publikoaren erdiak alde egitea. Nigatik, ederto: gelditzen direnak interesatzen zaizkit niri, eta sekula ikusi ez duten moduko kontzertua emango dut.\nBadakit musika estilo hau ez dela masarentzat egokia, baina zoriontsu egiten nau, eta oso berezia da norbaitek esaten didanean kontzertu batean zerbait sentitu duela edo hitzetan bere bizitza osoa islatu dudala. Horregatik nago negozio honetan.\nZer kontzertu eskainiko duzue Ez Dok Festen?\nPertsona bakarrarentzat edo hogei mila lagunentzat eman ohi duguna. Dena hankaz gora jartzeko gogoz gatoz, nire % 110a bermatuta dago.\nZer espero behar du zuen kontzertura bertaratzen denak?\nEnergia maila handiko showa, umore eta sakontasuna dituena. Ikusi beharreko zerbait da.\nZer beste talde ez dituzue galduko egun horretan?\nIzen batzuk ezagutzen ditut, baina, egia esan, ez dut beren musika ondo ezagutzen. Birra bat eskuan dudala topatuko nauzu, kontzertu guztiak ikusten.\nZer plan ditu Dead Broncok?\nMunduan bukatzen dudan arte jarraitu. Choo choo train hau ez da gelditzen!


«Langabeziaren %60 ken liteke Iparraldean» | «Langabeziaren %60 ken liteke Iparraldean» – iparraldekohitza\nJose Ramon Becerra. Ingeniaria eta ekologista\nIngurumenarekiko kezka aspalditik dauka Jose Ramon Becerra ingeniariak, eta, horregatik, azken hogei urteetan ildo horretan ari da lanean. Hego Euskal Herrian Ekokontsumo federazioko idazkaria izan da, eta industriaren segurtasun eta ingurumenaren arloan ere jardun du. Ipar Euskal Herrian, 10.000 lanpostu klimatiko sor daitezkeela ondorioztatu du Bizi plataformarentzat egin berri duen ikerketan. Hori lortu ahal izateko, borondatea eskatu die politikariei.Ipar Euskal Herrian 10.000 lanpostu iraunkor sor daitezkeela ondorioztatu duzu. Zer aukera legoke proposamen horrek aurrera egiteko?\nAukerak badaude, baina ez da aukera kontua bakarrik, politikak modu eraginkorrean aldatu behar dira. Energia aurrezteko, mugikortasuna aldatzeko edo hondakinen kudeaketa hobetzeko, besteak beste. Horretarako, ekimena eta indar politikoa behar da, eta une honetan kolokan dago. Bestalde, diru publikoa kudeatzen dutenen aldetik, finantzaketa behar da, eta, murrizketak direla eta, ikusteko dago zertan geratuko litzatekeen. Baina kontuan hartu behar da Europako Batzordeak klima aldaketaren inguruan esan duena: hura geldiarazteko egin beharreko esfortzu ekonomikoa BEZaren %2 izango litzatekeela, baina egiten ez bada BEZaren %20 gastatu beharko zela ondorioak konpontzen. Beraz, kontua ez da dirua badugun edo ez, baizik eta dirua sartu behar dugula. Konpontzeko edo neurriak hartzeko, hor dago erabakia.\nAurreikuspenarekin jokatu behar da, beraz.\nNoski. Gainera, kontuan hartu behar da enplegu hauek ez direla deslokalizatzen errazak. Gehienetan kalitatezko enpleguak dira, eta lurraldean bertan geratzeko izan ohi dira. Alde horretatik ere, interesgarria da enplegu berdea.\nPolitikariek asmorik badute?\nOraingoz, ez. Nik pentsatu nahi dut politikariak oraindik ez direla jabetu zer-nolako egoera daukagun ingurumenaren kasuan. Finantza krisiari buruzko mezuak entzuten ditugu egunero, baina krisi ekologiko eta energetikoa ez da agenda mediatikoan sartu oraindik. Politikariak egoeraz jabetzean hartuko dituzte neurriak, edo hori pentsatu nahi dut.\nIpar Euskal Herriko agintariengan zer jarrera sumatu duzu?\nHan, hemen bezala, politikarien jarrerak antzekoak dira. Haien kezka egoera ekonomikoa da, eta ez dute egoera aldatzen jakin. Klima aldaketaren lehen ondorioak ikusten ari gara, eta Bizi plataformak mahai gainean jarri nahi du enplegua sortzeko bide berri bat.\nAna Oregi Jaurlaritzako Ingurumen sailburuak esan zuen enplegu berdea etorkizuneko giltza izan daitekeela…\nEz. Hemen, Hegoaldean, Jaurlaritzak 30.000 enplegu sortzeko plan bat aurkeztu zuen duela urte bat. 6.500 milioi euro gastatu nahi zituen enplegu horiek sorzeko. Ez ditugu emaitzak ikusi, eta gaur-gaurkoz Jaurlaritzaren plan bakarra AHTa egitea da. Eta hori adreiluaren betiko ekonomia da, eraikuntza enpresen mesederako egindakoa. Enplegu berdea? Elikagaien %95 inportatu egiten ditugula ikusita, zer egin dute lehen sektorea berrindartzeko? Eta energia aurrezteko? Energiaren %80 inportatu egiten dugu. Ez dute ezer berririk egin.\nLangabezia denen ahotan dagoen testuinguruan, proposamen interesgarria bada, ordea.\nNoski! Pentsa, Iparraldean enplegu horiekin langabeziaren %60 kenduko genuke.\nErakundeen zain egon beharrean, ekonomia berde hori indartuz joateko zer beste aukera legoke?\nEkimen pribatuak badatoz, baina askoz motelago. Energia berriztagarrien kasuan, esaterako, diruz lagunduta dauden energia zikinekin ari dira lehian. Gobernuek babesten dituzte, bertan jarrai dezaten. Beraz, energia berriztagarriek laguntzarik ez badaukate, askoz ere zailagoa da proiektuak aurrera ateratzea. Martxan badaude proiektuak, ordea. Horrez gain, gizarteak ahalegina egin behar du kontsumo arduratsuagoa egiteko, eta energia garbien aldeko apostua egiteko. Baina hori bakarrik ez da nahikoa, erakundeetatik eta ekimen politikotik bultzada behar dugu ekonomia berdea martxan jartzeko.\nEkimen politikoa bideratzeko, beraz, presioa egin behar dela pentsatu behar da orduan?\nHori da. Bizi plataformak plazaratu duen ikerketa politikariak deitzeko aukera bat da, galdetzeko zein izango den euren eredua.\nLurraldeko eta buruko mugak gainditu nahiz


Kópavogur - Wikipedia, entziklopedia askea.\n75 hizkuntza hedatua bildua\n200, 201, 202 eta 203\n34.140 (2016ko urtarrilaren 1a)\nGreenwich Meridianoko Ordua\nTasiilaq (en) , Klaksvík, Mariehamn, Odense, Tampere, Trondheim, Wuhan, Nampa (Idaho), Norrköping udalerria eta Can Tho\nKópavogur Islandia ekialdeko udalerria da, Reykjaviketik gertu dagoena. Hiruburua kenduta biztanle gehien dituen herria da.\n2011ko erroldaren arabera 31.726 pertsona bizi ziren bertan.\nIslandiako eraikinik garaiena Kópavogurren dago, Smáratorg 3 bulego eraikina.\nReykjavikeko gune metropolitarra\nMultimedia: Kópavogur (city)\nISNI: 0000 0004 0398 3268\nIslandiako hiri eta herriak\nÁlftanes • Akranes • Akureyri • Blönduós • Bolungarvík • Borgarnes • Dalvík • Egilsstaðir • Eskifjörður • Eyrarbakki • Fáskrúðsfjörður • Garðabær • Garður • Grindavík • Grundarfjörður • Hafnarfjörður • Hella • Höfn • Húsavík • Hvammstangi • Hveragerði • Hvolsvöllur • Ísafjörður • Keflavík • Kópavogur • Mosfellsbær • Neskaupstaður • Njarðvík • Ólafsfjörður • Ólafsvík • Patreksfjörður • Reyðarfjörður • Reykjavik • Sandgerði • Sauðárkrókur • Selfoss • Seltjarnarnes • Seyðisfjörður • Siglufjörður • Skagaströnd • Stokkseyri • Stykkishólmur • Þorlákshöfn • Vestmannaeyjar • Vík í Mýrdal • Vogar • Vopnafjörður\nOrriaren azken aldaketa: 12 abendua 2019, 19:03.


kritiken hemeroteka » Basapiztia menperatzea\n« Austriatik etorritako espioia | Idazlearen itzala »\nBasapiztia menperatzea Alex Uriarte / Gara, 2018-12-15\nPoesia basapiztia zorrotza da oso: ez da erraza datu zein zifrei euren alderdi poetikoa edo magikoa ateratzea; ez da erraza bizitza aristoteliko batek dramatik edo ilusiotik zenbat edaten duen argitzea; ez da erraza inguruko gauza txikiei haien xarma ezkutua biluztea. Poetak zailtasun goren horrexegatik maite ditugula esango nuke: erreparatzea —eta maitatzea— ahazten zaizkigun gauzak lehen lerrora dakartzatelako etengabe.\nIdurre Eskisabelek, nik uste, ez zekien barnean poeta bat ostenduta zuenik, eta ez da harritzekoa. Izan ere, bizi osoan kazetari edo irakasle ibiltzeak gauza ugari argi, zehatz eta, akaso, enpirikoegi ikustea dakar, eta ontzat ematen ditugunak, berriz, lar ontzat ematea. “Goseak janak” xalotasunaren edo inozentziaren galera da eta barruko olerkigilearen (bir)agerpena, bizitza bere osotasunean irentsi behar zuenarena, inguruko oro bete-betean bizitzeko gosea zuen norbanakoarena. Nire iritziz, Eskisabelen asebetetasunaren lana da hau, barne-bakearena.\nNi-a eta gorputza, horiexek dira obra hau ibilarazten duten bi ardatzak, nire aburuz. Ni-a, sarri gertatu ez bezala, beste pertsonekin harremanetan dago une oro. Lana lehen pertsonan idatzia egoteak, hortaz, ez du esan gura agertzen doazen pertsonen edo elementuen eragina gutxiesten denik. Gorputzaren aferari helduta, emakume baten gorputzaz gabiltza, olerkien izaera fisiko edo ukigarrien zantzu. Lehen aipaturiko inozentziaren galerak, hain zuzen, badu nolabaiteko lotura liburuaren prozesu edo bilakabide senarekin: lau ataletan errotua dago —Bezpera, Hemen naukazue, Beila eta Goiza— eta bakoitzean emakumetzen eta heltzen doan pertsona dakusagu, narratibarako kutsu iheskor batez.\nEgia esan, poesia monofonikoa izan ohi da askotan, hots, norbanakoa da hasiera nahiz xedea, eta norbanakotzat dugunaren barruan gorputza ere badagoenez, Eskisabelek gorputza bera darabil pisuzko elementu legez: bere fase biologikoak deskribatzen ditu —listua, sexua, botaka egitea eta, nola ez, gosea— eta berarekin lotutako izenburuak jarri olerkiei —Gorpu, Ahots, Tatuajea…—. Gorputz horren egitekoa, horrenbestez, heltzea, eraldatzea eta erlazionatzea da: “Bezpera”-ko bakartasunetik “Hemen naukazue” dioen besteengana irekitako gorputzera eta, halaber, pertsonaiekin hamaikatxo harreman dituela erakusten duen “Entzun” poemara.\nAlor teknikoei dagokienez, Eskisabelek estilo jasoa eta dotorea darabil inondik inora: forma aldetik produktu luze samarra da —82 orri—, baina banaketak modu zinez argitsuan daude eginak, irakurleari lanean interesatuta aurrera egiteko arrazoiak emanaz. Bertso-lerroak ebakitzeko tenorean, denetariko estrategiak baliatzen ditu: batetik, lerro labur eta zuzenak lortzeko ebakitze zehatzak darabiltza; bestetik, bertso-lerro geldo eta luzeagoen alde ere egiten du, aditzekin atzerakargak eginez eta irakurketaren tempoa mantsotuz. Argi dagoena zera da, faktore estetikoa ez dela premisarik garrantzizkoena Eskisabelentzat, poemek euren abiadurarekin, indarrarekin zein pisuarekin transmititzen dutena baizik. Horrek zera ahalbidetzen dio, bederen: betelan gutxi izatea eta bertso-lerro edo pasarte bakoitzari merezi duen esangura ematea. Identitatea, gizarteko mugak edo gizartearen eta gizabanakoaren arteko dialektika hizpide dituenean, baliabide estilistiko nahiz erretoriko gutxi erabiltzea erabakitzen du, esan beharrekoa soberako neurtitzik gabe eta ahal bezain zuzenen adierazteko.\nIdurre Eskisabelek, beharbada, berandu samar erabaki du poetaren inozentziari edo barruan gotortutako sortzaile ezkutuari aurre egitea; hori bai, hain zorrotz, estu eta zurrun hartzen zaituen basapiztiari kontra egiteko gai izan baldin bada, seguru etorkizunera begira gauza interesgarriak utziko dizkigula. Bien bitartean, bertso-lerro hauek izan bitez poetaren lehen garaipenaren ikur. Hala bedi.


Pirinioaurrea (eskualdea) - Wikipedia, entziklopedia askea.\nNafarroa Garaiko eskualdea\nArtikulu hau Nafarroa Garaiko eskualdeari buruzkoa da; Iberiar Penintsulako mendilerroa gaitzat duena beste hau da: «Pirinioaurrea»\nPirinioaurrea[a] Nafarroa Garaiko eskualde bat da, Euskal Herrian kokatuta. Gutxi gorabehera, Pirinioaurreko sistemarekin bat dator, Nafarroatik igarotzean. Bere ezaugarria da lautada zabal emankorrak, mendilerro nabarmenak dituzten ibai banaz bustiak. Nafarroako eremu despopulatuenetako bat da, non, komunikazio-ardatz nagusien gainean dauden herriak izan ezik, gainerako herriak tamaina txikikoak diren, herri hustu asko izateaz gain.\n12 (lista ikusi)\n42°47′54″N 1°21′08″W / 42.79833668°N 1.35231162°W / 42.79833668; -1.3523116242°47′54″N 1°21′08″W / 42.79833668°N 1.35231162°W / 42.79833668; -1.35231162\n28,5 km (Iruñetik)\n5.770 (2021: 52)\n2019ko otsailaren 6an\n12 udalerrik osatzen dute, eta 2021 urtean 5770 biztanle eta 479,57 kilometro koadroko azalera zituen; horrek 12,03 biztanle kilometro koadroko biztanleria-dentsitatea sortzen zuen. Arripodas dagoen itsas mailaren gaineko 423 metrotik Baigura mendiaren 1472 metrora arteko altuera du.\nEskualdeburua Agoitz udalerria da, Longida ibarran.\n3.1 Banaketa tradizionala\n3.4 Herri hustuak\nPirinioaurrea beste hizkuntza batzuetan ere ezagutzen da, hala nola:\ngaztelaniaz: Prepirineo ("prepirinéo" ahoskatua)\nIzen ofiziala, Nafarroako Gobernuaren arabera, honako hau da: Prepirineo / Pirinioaurrea.\nEskualdeak Pirinioaurrea sistema geografikoaren izena hartzen du, Pirinioen hegoaldean dauden mendi baxuenak.\nPirinioaurrea eskualdeak Pirinioak eskualdea du muga iparraldean eta ekialdean. Hegoaldean Zangozerria eskualdea dago. Hegomendebaldean, Erdialdea eskualdearekin muga egiten du. Azkenik, mendebaldean Metropolialdea eta Ibarrak daude, Iruñerria eskualdeko azpieskualdeak.\nPirinioaurrea eskualdeko ibaiak\nEskualdea Pirinioaurreko sistemaren eremuan dago. Mendiak eta mendilerroak haran lau samarrek eteten dituzte, eta horien artean nabarmenki nabarmentzen da. Hauek dira eskualdea zeharkatzen duten mendilerroak:\nBestalde, zeharkatzen duten eta mendilerroak banatzen dituzten ibaiak honako hauek dira:\nGainera, eskualdean Nafarroako ubidea hasten da, Itoizko urtegian.\nPirinioaurreak klima azpimediterraneoa dauka, eta urteko batez besteko tenperatura aldakorra da, 13 gradu hegoaldeandik 10 gradu iparraldeanera. Prezipitazioak nahiko urriak dira udan baina ugariak gainontzeko urtaroetan, guztira 800-1200 mm inguru jausten dira urtero 110-130 egunetan.\nEskualdean hainbat estazio meteorologiko daude, baina hauek dira adierazgarrienak: Orotz-Betelu (iparraldea), Agoitz (erdialdea), Eparotz (ekialdea) eta Elo (hegoaldea).\nPirinioaurrea eskualdeko banaketa tradizionala\nHistorikoki, eskualdea, Nafarroako erdialdea eta iparraldea bezala, ibarraka banatu da. Banaketa hori ez zen soilik geografikoa, eskumen politiko, administratibo, judizial eta militarrak ere bazituzten eta. Hauek dira ibar horiek:\nUrraulgoiti eta Urraulbeiti ibarrak Urraul ibar handienean integratuta zeuden, Erromantzatua eta Ledeako Korreduarekin batera. Gainera, Agoitz, Urrotz eta Elo hiribilduek, antzinatik, beren ibar geografikoekiko independentzia administratiboa izan dute.\nPirinioaurrea eskualdea 12 udalerritan banatuta dago, honako hauek:\nAgoitz 2791 13,54 206,13 Agoitz\nArtzibar 253 145,34 1,74 Nagore\nElo 480 22,61 21,23 Elo\nIbargoiti 265 54,05 4,9 Idotzin\nItzagaondoa 172 59,63 2,88 Ardatz\nLizoainibar-Arriasgoiti 314 65,53 4,79 Lizoain\nLongida 280 90,84 3,08 Aos\nOrotz-Betelu 139 23,46 5,92 Orotz-Betelu\nUntzitibar 227 37,34 6,08 Untziti\nUrraulbeiti 307 59,41 5,17 Artieda\nUrraulgoiti 142 137,7 1,03 Irurozki\nUrrotz 400 11,4 35,09 Urrotz\nBilakaera azken 10 urteetan\n2020an gutxienez biztanle 1 zuten 99 biztanlegune daude eskualdean:\nArrietako bentak etxalde\nNardoze Alduate leku\nNardoze Andurra leku\nSan Vicente kontzeju\nSanta Fe etxalde\nPirinioaurrea eskualdeak, gainera, 100 herri hustu ditu, honako hauek:\nGaur egun, Pirinioaurrea eskualdean 2 partzuergo daude hainbat udalerritan banatuta:\nBordablanca (14. partzuergoa)\nPetronilo (17. partzuergoa)\nEskualdea 2019an sortu zen, Barkos gobernuak onartutako 04/2019 Foru Legearen arabera. Nafarroa Garaiko eskualde berriak diseinatzeko prozesuan, 11 eskualde proposatu ziren lehen aldiz, eta horietako 3 bi azpieskualdetan banatu ziren. Eskualde horren kasuan, Zangozerria-Pirinioaurrea eskualdearen barruan zegoen azpieskualde bat zen. Proposamen hori berrikustean, inguruko alkate batzuen protestak eraginda, Zangozerria-Pirinioaurrea eskualde handia bi eskualdetan banatu zen: Zangozerria eta Pirinioaurrea.\nUrte bereko irailean legeak atxilotu zuen Maria Chivite lehendakari berriak, bere ustez aurreko legealdian gehiengo osoz baliatu zen legeak ez baitzuen behar besteko adostasunik. Horregatik, nahiago izan zuen sakonago landu hasi berri zen legegintzaldian, prozesuarekin bat egin aurretik. 2021eko urrian, aldi baterako neurri gisa, tokiko finantzaketa-eredu berri bat onartu zen, aurrekoan sortutako desberdintasunak konpontzeko, eskualde berriak garatzen diren bitartean; hala ere, Uxue Barkosek bere garaian baliatu zuen legeak aprobetxatuta eta ofizialki onartuta jarraitzen zuten.\n2021 urteko erroldaren arabera 5770 biztanle zituen Pirinioaurrea eskualdeak.\nEskualdeko biztanleria, guztira\nEskualdeko biztanleria, udalerrien arabera\nBi okupazio nagusi daude eskualdean. Lehenengoa, industriala, eskualdeko industrialdeetan (Agoitz) zein inguruko zonaldeetan (Irunberri eta, bereziki, Iruñerria). Bigarrena tradizionalagoa da, eta nekazaritzari eta abeltzaintzari buruzkoa da. Eskualde honek oso ekoizpen-sare txikia du, despopulazioa jasaten baitu, eta, era berean, despopulazio horren kausa ere bada.\nPirinioaurrea eskualdea, lege-eremuan garatuta egon arren, oraindik garatu gabe dagoen eskualdea da, arlo juridikoan edo eskumenetan. Horregatik, oraingoz ez dago lurralde osoa biltzen duen eskualde-erakunderik edo mankomunitaterik.\nHauek dira 2019ko Nafarroa Garaiko Udal hauteskundeen eskualdeko emaitzak:\n2019ko Hego Euskal Herriko udal hauteskundeak\nAlkatetza duen alderdia\nAgoitz Euskal Herria Bildu 11\nArtzibar Artzibarko Herri Taldea 7\nElo Elkarrekin Elotik 3\nIbargoiti Ibargoitiko Talde Independentea 7\nItzagaondoa Itzagaondoa Landa-Elkartea 4\nLizoainibar-Arriasgoiti Lizoainibar-Arriasgoitiko Independenteak 5\nLongida Irati 7\nOrotz-Betelu Berraburu 5\nUntzitibar - -\nUrraulbeiti Urraulbeitiko Elkarte Hautagaitza 7\nUrraulgoiti Urraulgoitiko Hautesle-talde Independentea 4\nUrrotz Iturzarrea 7\nHauek dira 2019ko Nafarroako Parlamenturako hauteskundeen eskualdeko emaitzak:\nNavarra Suma 926 30,48 ?\nEuskal Herria Bildu 876 28,83 ?\nGeroa Bai 622 20,47 ?\nNafarroako Alderdi Sozialista 329 10,83 ?\nAhal Dugu 167 5,50 ?\nIzquierda-Ezkerra 57 1,88 ?\nVox 27 0,89 ?\nNafarroako Ordezkaritza Kannabikoa 16 0,53 ?\nEquo 14 0,46 ?\nLibertate Nafarra 4 0,13 ?\nSolidaritate eta Autogestio Internazionalista 3 0,10 ?\nEspainiako Alderdi Komunista 1 0,03 ?\nArtikulu nagusia: «Nafarroa Garaiko errepideen sarea»\nPirinioaurrea eskualdea hainbat errepidek antolatzen dute, ibarrak elkarrekin lotzen dituztenak, eta, ondoren, herriak lehen aipatutako ardatz handiekin lotzen dituzten errepide txikiak. Eskualdeko errepide guztiak Nafarroako Gobernuak kudeatzen ditu. Gainera, Pirinioetako autobiak eskualdearen hegoaldea zeharkatzen du, Iruñea eta Jaka artean.\nHauek dira ardatz nagusiak:\nA-21 Iruñea - Jaka Elo • Ibargoiti\nNA-150 Iruñea - Agoitz - Irunberri Lizoainibar • Urrotz • Longida • Urraulbeiti\nNA-234 Arrizabalaga - Urrotz Elo • Untzitibar • Urrotz\nNA-1720 Agoitz - Auritz Agoitz • Longida • Artzibar\nNA-2040 Nagore - Garralda Artzibar • Orotz-Betelu\nNA-2330 Urrotz - Erro Urrotz • Lizoainibar • Arriasgoiti\nArtikulu nagusia: «Nafarroa Garaiko hezkuntza»\nEskualdeko hezkuntza Nafarroako Gobernuaren menpe dago. Nafarroa Garaiko gainerako eskualdeetan bezala, Nafarroako Gobernuko Hezkuntza Kontseilaritzak 11 departamentutan banatzen du komunitatea, bakoitza institutu bati lotutako barruti batekin edo gehiagorekin. Horietan bigarren hezkuntzako institutuak integratzen dira, eta horiek, aldi berean, beren mendeko lehen hezkuntzako eskola bat edo batzuk dituzte. Horrela, herritar batek sare publikoan ikastea erabakitzen badu, jatorriaren araberako lehen hezkuntzako eskola bat esleitzen zaio (herria, udalerri berak hainbat eskola izan baititzake esleituta), eta, behin lehen hezkuntza amaituta, dagokion bigarren hezkuntzako institutuan sartuko da.\nGaur egun, hainbat hezkuntza-eredu daude herrialdean, familiei aukera ditzaten eskaintzen zaizkienak, lege-esparruaren barruan. Eremu mistoko udalerrietan (eskualdeko iparraldeko ibarrak), Euskararen Foru Legeari jarraiki, ez da nahitaezkoa gutxieneko euskara-eskolak ematea, baina erraztasunak eman behar zaizkie euskaraz eskolatu nahi dutenei. Hala ere, eremu ez-euskalduneko udalerrietan (eskualdeko hainbat ibarrak), praktikan, eremu mistoan gertatzen den gauza bera gertatzen da, euskarazko gutxieneko eskolarik ere ez baitago, baina hizkuntza horretan eskolatu nahi duenarentzat ere erraztasunak ematen dira, nahiz eta eremu mistoan baino txikiagoak izan. Kasu askotan, B edo D ereduetan eskolatzea baimenduta badago ere, esleitutako ikastetxea bizilekutik oso urrun egon daiteke.\nPirinioaurrea eskualdean, hainbat udalerritan daude lehen mailako eskolak, eta horietan hogei bat ikasle baino ez daude eskolatuta, baina bigarren mailako hezkuntza ez dago ziurtatuta, eta hainbat ikasleek Iruñeraino joan behar izaten dute. Zehazki, 2019. urtean Pirinioaurrea eskualdean lehen hezkuntzako 2 eskola eta bigarren hezkuntzako institutu bat daude, guztiak publikoak. Jarraian, taula batean, sare publikoan eskualdeko ikasleei dagozkien lehen hezkuntzako eskola eta bigarren hezkuntzako institutua adierazten dira, jatorriaren arabera (letra etzanak adierazten du ikastetxea eskualdetik kanpo dagoela):\nLehen hezkuntzako eskolak\nBigarren hezkuntzako institutuak\n5 Elo, Ibargoiti eta Untzitibar San Migel D Noain Mendillorri D Iruñea\n6 Agoitz, Artzibar, Itzagaondoa, Lizoainibar-Arriasgoiti, Longida, Urraulgoiti eta Urrotz San Migel D Agoitz Agoitz D Agoitz\nOrotz-Betelu Orreagako Ama D Garralda Garralda D Garralda\n8 Urraulbeiti Luis Gil D Zangoza Leireko mendilerroa D Zangoza\n5 Ibargoiti eta Untzitibar San Migel A / G Noain Elortzibar A Noain\nElo Santa Barbara A / G Elo\n6 Agoitz, Artzibar, Itzagaondoa, Lizoainibar-Arriasgoiti, Longida, Orotz-Betelu, Urraulgoiti eta Urrotz San Migel A / G Agoitz Agoitz A / G Agoitz\nUrrotz Urrotz A Urrotz\n8 Urraulbeiti San Juan A / G Irunberri Leireko mendilerroa A / G Zangoza\nArtikulu nagusia: «Nafarroa Garaiko osasuna»\nNafarroa Garaian, osasun sistema Nafarroako Gobernuaren menpe dago, zehazki Osasun Departamentuaren menpe. Herrialdea hiru barrutitan banatzen da, bakoitzak erreferentziako ospitale bat duela, eta eremu bakoitzak eskualde desberdinak ditu, horietako bakoitza osasunetxe bati atxikita, eta osasunetxe horrek ematen dio zerbitzua bere lurraldeari.\nOsasunetxe horietan biltzen dira herritarrak aldizka artatzen dituzten lehen mailako arretako profesionalak (pediatria, erizaintza...). Zainketa espezializatuagoetarako, barruti bakoitzeko ospitaleak arduratzen dira haietaz, nahiz eta espezialitate oso zehatz batzuk Nafarroako Unibertsitate Ospitalean bakarrik dauden eskuragarri, Iruñean.\nEskualde horretan honako osasunetxe hauek daude:\nIruñea 10 Agoitz Agoitz Agoitz, Artzibar, Itzagaondoa, Lizoainibar-Arriasgoiti, Longida, Orotz-Betelu, Untzitibar eta Urrotz\n28 Noain Noain Elo eta Ibargoiti\n29 Zangoza Zangoza Urraulbeiti eta Urraulgoiti\nNafarroako Autobus Konpainiak Pirinioaurrea Iruñekin batzen du. Autobus lineek honako ibilbidea egiten du:\nBestalde, La Veloz Sangüesina edo "Zangozar Azkarra" izeneko autobus konpainiak Pirinioaurrea Zangoza, Iruñea eta inguruko herriekin batzen ditu. Linea nagusiak honakoak dira:\nLuis Luziano Bonapartek, 1869an, hegoaldeko goi-nafarrera euskalkian sailkatu ziren hurrengo udalerriak: Agoitz, Artzibar, Ibargoiti, Itzagaondoa, Lizoainibar-Arriasgoiti, Longida, Orotz-Betelu, Untzitibar eta Urrotz. Urraulgoiti eta Urraulbeiti udalerriak atzerkada-eremuan ziren eta Elo, ez-euskal eremuan.\nKoldo Zuazok, 2010ean, atzerakada-eremuan, non euskarak hain atzerakada handia izan duen, non bertako hiztunik apenas geratzen den, sailkatu ziren Agoitz, Artzibar, Ibargoiti, Itzagaondoa, Lizoainibar-Arriasgoiti, Longida, Orotz-Betelu, Untzitibar eta Urrotz, eta Elo, Urraulgoiti eta Urraulbeiti, ez-euskal eremuan.\nEskualdeko euskara nafarrera euskalki da. Euskalki honek azpieuskalki ezberdinak ditu, eskualde gehienerako pirinioaurrera edo eguesibarrera eta iparralderako (Artzibar, Orotz-Betelu eta Arriasgoiti) artzibarrera delarik. Hala ere, ez dago barietate horietako hiztunik zenbatuta, eta, beraz, euskaldun berriak euskara batukoak dira.\nIndarrean dagoen hizkuntza-zonakatzeak, Euskararen Foru Legearen bidez Nafarroako Gobernuaren menpe dagoenak, hiru eremutan sailkatzen ditu udalerriak, euskaldunen kopuruaren arabera: ez-euskalduna, mistoa eta euskalduna. Jatorrizko legeak Agoitz, Artzibar, Lizoainibar-Arriasgoiti eta Orotz-Betelu udalerriak hartzen zituen barne, eremu mistoan. 2017an legea zabaldu zenean, Itzagaondoa, Longida, Urraulbeiti eta Urrotz udalerriak sartu ziren, eta Elo, Ibargoiti, Untzitibar eta Urraulgoiti eremu ez-euskaldunean geratu ziren.\nHauek dira eskualdeko monumentu garrantzitsuenak, Kultura Ondasunen sartuak:\nAbintzaoko San Pedro eliza\nAgoizko San Migel Goiaingeruaren eliza\nAgoizko Auzolako zubia\nArdazko Legingo gaztelua\nArtziko Andre Maria eliza\nBesollako Garbikundeko Andre Mariaren eliza\nEloko Natibitateko Andre Mariaren eliza\nIdotzingo San Klemente eliza\nLarrangozko San Bartolome eliza\nMeozko Santa Kolonba baseliza\nSanta Feko monasterioa\nUritzeko San Saturnino eliza\nUrozko Memoriaren Txokoa\nZabaltzako Elizaberriko monasterioa\nZilegietako San Pedro eliza\nEloko zubia eta herria\nSan Calaveris zubia\nArtaizko iturri erromanikoa\nUrrozko Azoka enparantza\nNagore eta Itoizko urtegia\nUrizko dorrea eta eliza\n↑ /piɾínio.aurè.a/ ahoskatua (laguntza)\nAzentua: zorrotza bigarren eta kamutsa bortzgarren silaban\n«Nafarroako Eskualdeak» www.lexnavarra.navarra.es (Noiz kontsultatua: 2021-11-29).\n↑ a b «Lexnavarra | 4/2019 Foru Legea» www.lexnavarra.navarra.es (Noiz kontsultatua: 2021-11-29).\n↑ «Nafarroako Gobernua pozik Toki Administrazioaren Erreforma Legea Parlamentuan onartu ondoren» www.navarra.es (Noiz kontsultatua: 2021-12-02).\n↑ «Nafarroako Gobernuak finantzaketa eredu berri bat adostu du PSN-PSOE, Geroa Bai, EH Bildu Nafarroa, Podemos Ahal Dugu eta Izquierda-Ezkerrarekin. Eredu bidezkoa, solidarioa eta nahikoa udalerri eta kontzejuetarako» nafarroa.eus (Noiz kontsultatua: 2021-12-02).\n↑ Ikusi udalerri bakoitzeko emaitzak: Consulta de Resultados Electorales - Municipales - Mayo 2019 http://www.infoelectoral.mir.es (Gaztelaniaz)\n↑ Ikusi udalerri bakoitzeko emaitzak: Nafarroako Parlamenturako 2019ko hauteskundeak - Behin-betiko emaitzak - Herri guztiak www.elecciones2019.navarra.es\n↑ «IDENA» idena.navarra.es (Noiz kontsultatua: 2022-07-04).\n↑ «Ikastetxeak - Dpto - Hezkuntza» www.educacion.navarra.es (Noiz kontsultatua: 2022-07-04).\n↑ «80/2019 Foru Legea» www.lexnavarra.navarra.es (Noiz kontsultatua: 2022-07-04).\n↑ «1985/22 Foru Legea» www.lexnavarra.navarra.es (Noiz kontsultatua: 2022-07-04).\n↑ «BOE.es - BOE-A-1987-1257 18/1986 Foru Legea, abenduaren 15ekoa, Euskarari buruzkoa.» www.boe.es (Noiz kontsultatua: 2022-01-22).\nMultimedia: Pirinioaurrea / Prepirineo\nAzken aldaketa 4 uztaila 2022(e)an, 22:04(e)tan\nOrriaren azken aldaketa: 4 uztaila 2022, 22:04.


Zarauzko kaleak antzeztoki bilakatuta, ostegunetik aurrera. Noticias de Gipuzkoa\nZarauzko kaleak antzeztoki bilakatuta, ostegunetik aurrera\nKalerkiren XXIII. edizioa “indartuta” dator eta entzierro berezi batekin hasiko da\nAne Roteta - Domingo, 3 de Julio de 2016 - Actualizado a las 06:12h\nBartzelonako Colabse konpainia, ‘Mesa para dos’ antzezlanean. (Argazkia: N.G.)\nzarautz- Antzerkiak eta animazioak Zarauzko kaleak hartuko dituzte Kalerki kale antzerki jaialdiaren XXIII. edizioan. San Fermin egunean hasiko da topaketa, uztailaren 7an, eta bederatzi antzezlan ikusteko aukera izango da ostegunetik larunbatera eta, San Fermin egunarekin bat eginez, entzierro bat irudikatuko dute Madrilgo Recortauro konpainiakoek Dira, dira, zezenak dira!ikuskizunarekin. Emanaldia 19.00etan hasiko da Lege Zaharren enparantzan, baina hori baino lehen, Alprojako kideek udaletxe plaza girotuko dute.\nEdizio honetan bederatzi emanaldi izango dira guztira eta jaialdia “indarrez gainezka” datorrela jakinarazi zuen Nekane Iribarrek, kultura zinegotziak, ostiralean egindako pren-tsaurrekoan. Mota guztietako an-tzerkiarekin gozatzeko aukera izango da hiru egunetan zehar eta munduko hainbat txokotatik etorritako antzerki konpainiek herriko kaleak alaituko dituzte. Gainera, Euskal Herriko antzerki konpainiez gain, Madril, Alacante, Txile, Mallorca edo Bartzelonako konpainiak izango dira Zarautzen;hori bai, euskal taldeen saioekin osatu dute larunbateko egitaraua: Deabru Beltzak, Haatik Dan-tza Konpainia, Hortzmuga Teatro eta Tio Teronen semeak, hain zuzen.\nZarauzko Alproja antzerki taldeak sortu zuen ekimena duela 23 urte, baina gaur egun Zarauzko Udalak antolatzen du jaialdia Eusko Jaurlaritzaren, Foru Aldundiaren, Artekale Euskal Herriko Kale Arteen Elkartea eta Kaleka Lekeitioko Nazioarteko Kale Antzerki Jaialdiaren laguntzarekin.\nUrtero bezala, musika, dantza, akrobaziak eta bestelako diziplinak uztartuko dituzte bederatzi konpainietako antzezleek eta umorea, komedia eta entretenimendua izango dira nagusi, baina hausnarketa pausatua, esperimentazioa eta salaketa soziala ere landuko dituzte emanaldietan.\nOhi bezala, ikuskizun guztiak doakoak izango dira, eta kokapenak honako hauek: Lege Zaharren enparantza, Musika plaza, Malekoia (Dama ondoan) eta Munoa plaza. Eguraldia txarra baldin bada, ahal den neurrian, gaztelekuan egingo dira emanaldiak.\nUztailak 7, osteguna. Dira, dira, zezenak dira! ikuskizuna, Madrilgo Recortauro taldearen eskutik, 19.00etan Lege Zaharren enparantzan. Potted lana, Alacanteko La Trocola Circo konpainiarekin, 22.00etan Lege Zaharren enparantzan.\nUztailak 8, ostirala. Txileko Murmuyo konpainiaren Fisura antezlana, 19.00etan Musika plazan. Marino e Marini e il suo complexo lana, Mallorcako Marino e Mariniren eskutik, 20.30ean Lege Zaharren enparantzan. Bartzelonako Colabse taldeak Mesa para 2 eskainiko du 23.00etan Munoan.\nUztailak 9, larunbata. Euskal Herriko taldeen eguna: Hortzmuga Teatroak Femmes antzeztuko du 19.00etan Musika plazan;Tio Teronen semeak taldeak Freschoolantzezlana 20.30ean malekoiko Daman;Haatik Dantza Konpainiak Itsas Lapurrak lana, 21.30ean Daman;eta Su a Feu eskainiko dute Deabru Beltzak taldekoek. Azken hauek 20 urte betetzen dituzte eta emanaldi berezi bat prestatu dute.\nGuztira, bederatzi antzerki talde izango dira Zarauzko kaleetan ostegunetik igandera. Euskal Herriko lau taldek eskainiko dituzte beren lanak larunbatean, eta ostegun eta ostiralean zenbait tokitako konpainiak izango dira herrian;hala nola, Madril, Alacante, Txile, Mallorca eta Bartzelona.


Aizkorriko Gurutzeko gailurra... Argazkia 2019ko urtarrilak 7koa da.\n2014ko azaroaren 15an Natxok Txindoki igotzearen ametsa bete zuen. Igoera luzea egin zitzaion gorputzari pasada ederra emanez eta gailurretik Goierriren ikusmiraz gozatzeko aukera murriztuz. Honen aitzakian edo honengatik, Euskal Herria bisitatuko zuen hurrengorako gehiago entrenatu eta Txindokiko igoeraz topean gozatuko zuela promes egin zidan.\nLau urte beranduago, 2018ko urrian Natxo eta Caroren bisita berriro ere izan genuen. Hilabete batzuk lehenago Natxok jarraitzen ari zuen entrenamenduen berri eman zidan, astean zehar korrika saioak indar ariketekin tartekatzen zituela azalduz: “joño, Txindokiko egoera bai serio hartuola” pentsatu nuen.\nTxindokira igotzeko hitzordua zehazten ari ginela Caro ere animatuko zela aipatu zigun. Hau entzunda mendian sekula ibili gabekoa Txindokira igotzea gehiegi izango ez ote zen pentsatu eta Aizkorrira igotzea proposatu nien. Sandratitik abiatuz, Hontzabertza pagadia zeharkatzen duen bide eramangarria jarraituko genuen, Zalduondoko Zumarraunditik irteten diren mendizaleek jarraitzen dutena, hain zuzen ere. Bide honi gure artean maitasunez "arabarren bidea" deitu izan diogu.\nAizkorrira maiz hurbiltzen naizen arren, ohiko bideak egun gutxitan jarraitzen ditut eta, elurrik gabe, zer esanik ez. Sandratiko aterpetik gora abiatzen diren ohiko bideek metroen kopurua bera metatzen duten arren, Hontzabertza pagadia zeharkatzen duena da biderik xamur eta gozoena, baita luzeena ere. Mendizaleak izan gabe, poliki-poliki ibilita ibilbidea inongo zailtasunik gabe beteko zutela ziur nengoen.\nIbilbidea Sandrati azpiko aparkalekuan hasi genuen. Sandratiko aterpea eskuinean utzi ondoren izen bereko leizea zeharkatu genuen galtzada jarraituz. Lizarrateko Eskaratza iturria ezkerrean utzi eta galtzadak ezkerrera bihurgune nabari bat egiten duen lekuan xenda bat hartu eta pagadian sartu ginen Peazuloeta lepora zuzenduz. Lepoa atzean utzi eta malda motz eta tente baten ondoren Linategieta lepora iritsi ginen. Bertan, Urbiara doan bide nabaria utzi eta eskuinera jo genuen Hontzabertza pagadian sartuz. Hemendik aurrera pagadia zeharkatzen duen bidea jarraitzea besterik ez da eta basoa mugatzen duten azken pagoak atzean utzi ondoren Aizkorriko Gurutzearen gailurrera iritsi ginen.\nJaitsiera Sancti Espiritutik gora doan bidetik egin genuen nolabaiteko ibilbide zirkularra osatuz.\n- Ibilbidearen luzera: 9 km.\n- Abiapuntua: Sandrati azpiko aparkalekua, 825 metro.\n- Amaiera: Sandrati azpiko aparkalekua, 825 metro.\n- Altuera minimoa: Sandrati azpiko aparkalekua, 825 metro.\n- Altuera maximoa: Aizkorriko gurutzea, 1.528 metro.\n- Desnibel metatua osora: 705 metro.\n- Zailtasuna: Erraza. Bidea bustia dagoenean, urteetan pasatako mendizaleen higaduraren ondorioz hainbat lekuetan harkaitza labainkorra egoten da.\n- Ibilbidea betetzeko pasatako denbora (atsedenak barne): Hiru ordu eta laurden poliki-poliki joanda.\n- Ura: Otzaurteko bentaren ondoko iturrian eta Eskaratza iturrian ura hartu daiteke.\nGosari goxoaren zaporea oraindik ere ezpain artean genuela aparkalekura iritsi ginen. Zeru oskarbiaren urdin biziak pagoen gorri eta urre kolore apalekin talka egiten zuen eta basoaren isiltasuna inguruko ehiztarien tiro hotsek apurtzen zuten, udazkenean bete-betean sartuta geundenaren seinale.\nMotxilan kantinplora eta dozena erdi bat barratxo energetiko bakarrik eramatea erabaki nuen: “No llevéis mochila” esan nien etxean, “en caso de que paséis calor metemos la ropa en mi mochila y listo”.\nArgazki pare bat egin ondoren erlojuaren GPS-a piztu eta martxan jarri ginen.\nAparkaleku ondoko argibide-taula.\nMediterraneo itsasoan hiltzen den Ubierrekaren murmurio ixilaren gaineko egurrezko zubia zeharkatu eta, Elorri eta gorostiz apaindutako maldatxoa igotzearekin batera Sandratiko mendi aterpea (eta Mikelete etxea lehenago) izan zeneko eraikinera iritsi ginen, mendizaleen belaunaldi ezberdinen testigu isila.\nUbierrekaren gaineko zubia zeharkatzen.\nSandratiko aterpera iristen.\nBegiak itxita, bertako salda beroa eta arrautza eta txistorra frijituen usain eta zaporea gogora etorri zitzaidan. 2010 urtean itxi eta naturaren elementuen mendean gelditu zenetik, paretik pasatzen naizen bakoitzean eraikinaren gainbeherak tristura sortarazten dit. Aterpeari tristuraz bizkarra eman eta Sandratiko leizera zuzentzen den bidean gora hasi ginen.\nAterpearen aurreko argibide-taula. Bideak aurreko mendizale taldea doan lekutik jarraitzen du.\nSandratiko aterpea, beste garai bateko oroitarria.\nMartxa lasaia generaman, presarik gabe, pagoei hostoak lapurtu eta airean eramaten zituen hego haizeaz gozatuz.\nSandratiko leizera iritsi aurretik zoriontsu.\nArropa kentzeko geldiune motz baten ondoren Sandratiko leize aurreko harrizko arkua zeharkatu genuen.\nSandratiko leizera iristen.\nSarrerako harrizko arkupean.\nBaselizari bisita motza egin eta, paisaiaren koloreak itzaltzearekin batera, leizearen iluntasunera sartu ginen atseden hartzen ari ziren behien artetik pasatuz. Galtzadaren harri irristakorrak ekidinez leizea atzean utzi eta koloredun mundura itzuli ginen, metro batzuen ondoren Lizarretako zabalgunera eta Mandobide edo “Kalbario” bidera doan bidegurutzera iritsiz.\n“Kalbario” bidea motzagoa zela esan eta bien irribarrea abiadura handiarekin zabaldu zela ikusi nuenean, gaizki ulerturik ez egoteko bidea motzagoa izanda aldapa handiagoa zela zehaztu nien. Argibidearen efektua berehalakoa izan eta irribarrea ireki zeneko abiadura berberarekin itxi zitzaien, jejeje.\nLeizarretako zabalgunean, puntu zuriz Mandobide edo "Kalbario"-rako bidea, puntu gorriz aldiz, guk jarraitutakoa, Donejakue bideak jarraitzen duena, hain zuzen ere.\nBidegurutzea atzean utzi eta urre koloreko hostoek estalitako galtzadan gora hasi ginen, Araia eta Aratz mendira igotzeko bidea hasten den Eskaratza iturriaren ondotik pasatuz.\nGaltzadan... Bihurgunearen eskuinean dagoen argibide-postea Aratz eta Araiara joateko bidearen hasiera adierazten du. Honen eskuinean Eskaratza iturria kokatzen da. Argazkia 2019ko urtarrilak 7koa da..\nUrre eta gorri koloreko hostoek estalitako galtzada...\nMetro batzuk gorago, ezkerrera egiten duen bihurgune nabarmen batean, galtzada utzi (bertan mugarri bat eta "erreserba eremua" dioen metalezko seinalea dago) eta pagadian gora doan xenda jarraitzen hasi ginen, Peazuloeta lepora iritsi eta Zumarraunditik datorren bidearekin bat eginez.\nGaltzada uzten den lekuan.\n“Ahora viene probablemente la cuesta más dura de toda la subida” esan nien. “Ah bueno” erantzun zidan Natxok. “¿Y a partir de acá no hay más cuesta?” galdetu zidan Carok. “Sí que la hay” erantzun nion “pero no tan fuerte como la que viene ahora”. Caroren galderaren ondoren aldapa oso poliki igotzea erabaki nuen, denbora osoan bere hauspoari arreta jarriz. Natxo aurretik zihoan, itxuraz fresko, itxuraz lasai.\nAldapa igo eta Linategieta lepora iritsi ginenean, bertako mugarri nabarmenean Urbiara doan bidea utzi eta eskuinera jo genuen Hontzabertza pagadian galtzen den gorri kolorez markatutako bidea jarraituz.\nMaldaren ondorengo lepora iristen. Natxo dagoen mugarrian eskuinera jarraitu behar da. Ezkerrera hartuz gero Urbiara zuzenduko gara.\nLinategieta lepoan dagoen egurrezok postea eta gorriz markatutako bidea. Argazkia 2019ko urtarrilak 7koa da.\nBidearen hasiera oso ondo adierazita dago. Argazkia 2019ko urtarrilak 7koa da\nHontzabertza pagadiaren lehen metroetan.\nBideak hasiera batean ez du altuerarik irabazten, izan ere lehen metroetan maldan behera ere badoa. Basoa zoragarria zegoen: hostoek osatutako izara gorriaren gainetik, irlen moduan, goroldioak estalitako harkaitzak ageri ziren nolabaiteko itsura magikoa emanez. Haizeak pagoen adar artetik pasatzerakoan sortutako soinu lasaigarriaren gainetik zapaldutako hostoen “kras-kras” hotsa bakarrik entzuten zen: “¿Qué os parece el paisaje?” galdetu nien. “Muy lindo, muy hermoso” erantzun zidan Carok.\nEguzki izpiak itzalekin borrokan.\nHostoek osatutako izara gorriaren gainetik, irlen moduan, goroldioak estalitako harkaitzak ageri ziren nolabaiteko itsura magikoa emanez.\nUrteak ziren bide honetatik ibili gabe. Atsedenaldiaren munduan pasatako urteetan Zalduondotik oinez maiz igotzen ginen Aizkorriko Gurutzeko aterpean lo egiteko asmotan. Orduan barratxoen lekua sandia eta txorizo bana, atun eta sardina lata batzuk osatzen zuten, ogi batekin batera. Motxilaren erdia baino gehiago lo zaku handi batek betetzen zuen eta lo egiteko lastaira motxilaren kanpotik hala nola lotuta eramaten genuen. Garai hartako argazkiak oraindik ere ikusten ditudanean nolabaiteko nostalgia sentimendu batek bereganatzen nau.\nBidea ongi jarraitzen ari garenaren adierazlea. Ba al da izen bakarrean akats ortografiko gehiago egitea? Bueno "Aitzkorri" hitzari hasieran "h" bat jarriz gero, jejeje. Argazkia 2019ko urtarrilak 7koa da.\nPentsamendu hauetan murgilduta nengoela erlojuari begiratu eta ordurako normalean etxean edo etxeko bidean izaten naizela konturatu nintzen, mendian oso goiz ibiltzea gustuko izatearen seinale. Ura edateko atseden pare baten ondoren, pagadiaren lehen zabalgunera iritsi eta lehen aldiz Oltzako larra ikusteko aukera izan genuen.\nOltzako larra lehen aldiz ikusteko aukera dagoen zabalgunean.\n“Bueno ya sólo queda un repechito de nada, salimos del bosque y tendremos la cima a tiro de piedra”, bota nien. “¿Cuánto queda para la cima?” galdetu zidan Carok. Orain arteko abiadura kontutan hartuz “una media hora o quizás un poquito más” erantzun nion. “Yo me quedo acá y les espero” esan zuen bat-batean, “por hoy tengo suficiente”. Natxo aurrerago zihoan, aurreratu gintuen mendizale talde baten aurretik. Falta zena eramaten ari ginen abiaduragatik kalkulatu nuela eta gailurra urrun ez zegoela komentatu nion: “eso sí, todavía queda una cuesta por subir”. Caro nola hala konbentzitu eta, lokatzaren irristakortasunarekin jolastuz, poliki-poliki maldan gora hasi ginen.\nPagaditik ateratzearekin batera gure ezkerrean horma baten moduan gailurra estaltzen duten harkaitz altuak azaldu ziren: “¿Hasta dónde hay que subir, hasta esas rocas?” galdetu zidan. “Sí” erantzun nion, “la cima está detrás de esas rocas”. Perspektibaren kontua izango da baina nik gertu ikusten nituen harkaitzak Carok izugarri urrun ikusten zituela agerian gelditu eta berriro ere bertan itxarongo zigula esan zidan. Oraingoan Caro konbentzitzeko erabili nuen estrategia ez zen falta zen bidea izan, jaitsierako bidea baizik: “el camino de bajada no pasa por aquí” esan nion, “queda más arriba. Si quieres vamos hasta donde comienza el camino y si estás cansada nos puedes esperar allí”.\nMetro batzuk gorago igo ondoren Aizkorriko Gurutzeko gailurra ikusi genuen.\nAizkorriko Gurutzeko gailurra, hain gertu, hain urrun.,, Perspektibaren kontua ote?\nHelmuga gertu ikustearen motibazioaz oin bat bestearen aurrean jarri, begirada lurrean finkatu eta, kexarik gabe, Caro gailurrera iritsi zen.\nNatxo (argazkiaren eskuinean) aterpera iristen.\nOrdurako Natxo zain genuen, atzean gelditu ginela konturatu gabe: “¿Que tal Natxo?” galdetu nion. “Bien” erantzun zidan, “mejor que en Txindoki”. “¿Cansado?” galdetu nion, “no, un poco no más” erantzun zidan konfiantza osoz. Hiruok elkar besarkatu eta gailurreko gurutzean hainbat argazki egin genituen.\nNatxo eta Caro Aizkorriko Gurutzeko gailurrean. Beste amets bat betea!!!!!\nGailurraren azpiko harkaitz batean eseri eta igoera ospatzeko motxilatik ateratako barratxoak eta kantinploraren ura di-da batean desagertu ziren: “eskerrak ezten asko nekau bestela… jejejeje” gaiztakeriaz pentsatu nuen.\nAizkorriko Gurutzeko aterpe eta baseliza.\nAtsedenaldia patxadaz hartu genuen, erlojuari begiratu gabe, denboraren mendekotasunari ihes egin nahian. Gailurra han eta hemengo mendizalez betea zegoen, horien artean Josu Garcia ordiziarrarekin igotako ipar amerikarren taldetxoa. Motxilan zegoen guztia jan eta edan zenean Josu agurtu eta beherako bidea hartu genuen, aurretik baseliza eta aterpeari bisitatxoa eginez. A zer nolako lana “Aizkorri bizirik” taldekoek bertan egindakoa!!!! Espero dut Aizkorrira hurbiltzen garenok urte askotan zuek utzitako bezain txukun eta garbi mantentzea!!!\nZegama eta Txindoki urrun.\nHasieran komentatu bezala Sancti Espiritu baselizatik gora doan bidetik jaitsi ginen, Aizkorriren aurpegi basatiago bat ikusteko.\nSancti Espiritura doan bidearen lehen metroetan.\nGehiegizko arropa motxilan jaso eta eguzkiaren argi eta epeltasuna bizkarrean genuela kontu handiz jaitsi ginen, oraingoan paisaiari baino basoaren detaile txikiei argazkiak eginez.\nJaitsieraz gozatzen... Zegama-Aizkorri maratoiaren eraginez urteetan erdi ahaztua izan zen bide eder hau berreskuratu da.\nPagoen gerizpean argirik hartu gabeko lokatz freskodun tarteetan Natxok patinatzeko duen trebezia erakutsi nahi zigula buruan sartu eta han aritu zen oinez baino gehiago patinatzen. Ipurdiarekin patinatzeko duen teknikaren erakustaldi laburra eskaintzeko ere denbora hartu zuen, jejeje. Berak zioen moduan: “no traje el calzado adecuado”.\nTxikitasunean ere gauza handiak ikusi daitezke.\nUdazkeneko azken loreak ...\nMaldan beherak hizketarako duen aukera handia da eta denbora kontu kontari pasa genuen. Hizketan ari ginela Natxok goizetik komunera joan gabe zegoela esan eta adarra jotzeko aitzakia eman zigun. Zuhaitz baten enborrari helduta gorputzari lasaitua nola eman erakutsi ondoren, lotsagatik, kotxera etxera iritsi arte eutsiko ziola esan zigun. Pertsona duinen moduan, bere ipurdia benetako komun batean bakarrik eseriko zuela esan zigun.\nEzkutuan egon ondoren Sandratiko aterpea eta Sancti Espiritu baseliza ikusten diren lekuan.\nA zer nolako lasaitasuna hartu zuen Carok Sancti Espiritu eta Sandratiko aterpea berriro ere ikusi zuenean!!!! Natxo aldiz, , ipurmasailak estu-estu zituela geroz eta keinu arraroagoak egiten zituen: “¿Todo bien?” galdetu nion irribarre maltzur batekin. “Bien, bien, ya aguanto hasta casa” erantzun zidan larri samar.\nSancti Espirituko baselizara iristen.\nSandratiko aterpearen parean ibilbidearen zirkulua ixten.\nSandratiko aterpearen parera iristearekin batera ibilbidearen zirkulua itxi eta goizean jarraitutako lehen metroen ondoren aparkalekura iritsi ginen.\nSandratiko aterpea, tristura handia sortarazten dit horrela ikustea.\nUbierrekaren gaineko zubia bigarrenez gurutzatzen.\nKotxean sartzearekin batera, posturagatik edo, Natxoren larritasuna nabarmendu zen txantxak areagotuz: “tanquilo ya paro en la venta y te quedas tranquilo”. Bentaren parean kotxea gelditu baino lehen atea ireki eta Usaint Bolt-ek berak hobetuko ez zuen markaren ondoren bentaren atetik desagertu zen. A zer nolako lasaitasun aurpegia itzulerakoa, jejeje!!!!\nEguna etxean familian bazkaltzen pasa genuen, mendian pasa eta ikusitakoak behin eta berriz mahai gainean jarriz. Eguna erabat borobila izateko astroak alde jarri eta Txindokiren atzetik, zerutik zintzilikatutako itsasargiaren moduan, gau iluna izugarrizko ilargi beteak argitu zuen. Honelako egunak ahaztea zaila izaten da!!!!\nGauean ilargiak eskeini zuen ikuskizunari begira.


BIDEBARRIETA KULTURGUNEAK PHILIPPE CLAUDEL-EN “INHUMANOS” LIBURU BERRIA AURKEZTUKO DU OSTEGUNEAN, ABENDUAK 2 – Bilbao Kultura\nHome » Berriak » Bilbao Kultura @eu » BIDEBARRIETA KULTURGUNEAK PHILIPPE CLAUDEL-EN “INHUMANOS” LIBURU BERRIA AURKEZTUKO DU OSTEGUNEAN, ABENDUAK 2\nHitzorduak gaztelaniarekiko aldi bereko itzulpena izango du, eta sarrera librea izango du, leku-kopurua bete arte.\nAurkezpena 19:00etan hasiko da Bidebarrietako Liburutegiko Ekitaldi Aretoan, eta egilearekin batera Iñaki Esteban kazetari kulturala egongo da.\n(Bilbon, 2021eko azaroaren 30ean).- Bilboko Udaleko Bidebarrieta Kulturguneak Philippe Claudelen “Inhumanos” liburuaren aurkezpena hartuko du datorren OSTEGUNEAN, ABENDUAK 2. Hitzordua 19:00etan hasiko da Bidebarrietako Liburutegiko Areto Nagusian eta gaztelaniarekiko aldi bereko itzulpena izango du. Autorearekin batera Iñaki Esteban kazetari kulturala izango da.\n“Inhumanos” liburuak burgesia teknokrata berrien ikuspegi mamitsua erakusten du, umore garratzean oinarrituta, neke existentzialari eta haien baliorik ezari buruz gogoeta egiteko. Eguneroko une deformatu eta bihurrien isla da, azken ondorioetaraino, eta agerian uzten du Mendebaldeko gizarte alienazio nagusia, objektu eta pertsonaia ugarirekin, sinbolo gisa jardunez.\nPhilippe Claudel idazle, dramaturgo eta zinemagile frantsesa da, mundu osoan ezaguna. Nancy II Unibertsitatean Kultura eta Literatura Antropologiako irakasle gisa aritu zen, eta zinema eta telebistako zuzendari eta gidoilari gisa lan egin zuen.\nDenbora librean, haur ezinduei eta presoei ere eskolak eman dizkie. Haren ibilbide literarioak hainbat sari jaso ditu, hala nola 2000. urtean France Télévision saria, 2003an Goncourt eta Renaudot sariak edo 2007an Goncourt des Lycéens saria. Bere literatura-lanen artean, aipatzekoak dira “Almas grises”, “El informe de Brodeck”, “La nieta del señor Linh”, “La investigación” edo “El archipiélago del perro”.\n← BILBOKO UDALAREN KULTUR AGENDA AZAROAREN 28TIK (ASTELEHENA) ABENDUAREN 5ERA (ASTELEHENA)\nBIDEBARRIETA KULTURGUNEAK ZIENTZIA ETA BERTSOLARITZA LOTZEN DITU EUSKARAREN NAZIOARTEKO EGUNA OSPATZEKO →


Kalitate-prezio osagarriak: Honor Magic Earbuds eta MagicWatch 2 | Androidea\nKalitate-prezio osagarriak: Honor Magic Earbuds eta MagicWatch 2\nOraingoan merkatuan ikusi ditugun diruaren balioari dagokionez bi jantzi edo osagarri interesgarrienetako bi proba bikoitz ekarriko dizkizuegu. The wearables Dagoeneko oso zati garrantzitsua dira erabiltzaile kopuru handi batentzat, batez ere erloju adimendunetan eta True Wireless entzungailuetan oinarritzen bagara.\nHonor Magic Watch 2 (42mm) eta Magic Earbuds probatzen aritu gara eta gure esperientzia kontatuko dizuegu. Ezagutu gurekin Honor produktu berri hauei buruz kontatu behar dizugun guztia eta zure bizitza nola erraztu dezaketen.\nBeti bezala, gogoratzen dugu goialdean gure YouTube kanaleko bideoa duzula, non Honor produktu bi hauek ahalik eta gehien aprobetxatu ditugun eta denbora errealean nola funtzionatzen duten ikusi ahal izango duzu. Gogorarazten dizugu harpidetu zaitezkeela Androidsis komunitateari laguntzeko hazten jarraitzeko eta gustuko baduzu gustukoa uzteko. Aitzitik erabakita bazaude, egin dezakezu EROSI HEMEN Honor MagicWatch 2 berria preziorik onenean.\n1 Ohoratu MagicWatch 2\n1.1 Diseinua eta materialak\n1.2 Espezifikazio teknikoak\n1.3 Pantaila eta funtzionamendua\n1.4 Autonomia eta iritzia\n2 Ohorezko entzungailu magikoak\n2.1 Diseinua eta materialak\n2.4 Soinuaren kalitatea eta zarata ezabatzea\n2.5 Autonomia eta erabilera\nOhoratu MagicWatch 2\nRen dimentsioei dagokienez 41,8 x 41,8, gutxi gorabehera 29 gramoko pisuarentzako uhalik gabe, Aukera hau aprobetxatzen dugu altzairuz egina dagoela eta uretan 50 metrora edo 5 atmosfera arte urperagarria izango dela gogoratzeko. Huawei Watch GT 2 "anaiaren" antzekotasuna berehala topatuko dugu, hala ere, modelo trinkoaren sinpletasunarekin eta erosotasunarekin.\nErlojua ondo eraikita dago eta orokorrean nahiko erosoa da, nahiz eta kirola egitean pixka bat mugitzen den.\nHardwareari dagokionez, gure prozesadorea dugu Huawei Kirin A1. Era berean, haririk gabeko teknologia du Bluetooth 5.1 BLE / BR / EDR baita GPS, GLONASS eta Galileo sistema integratuta ere. Ez dugu ahaztu behar WiFi konexioa ere badugula erlojua azkarragoa izan dadin.\nSentsoreak ere ez zaizkigu falta: Azelerometroa, giroskopioa, magnetometroa, sentsore optikoa bihotz taupadak neurtzeko, giro argiaren neurketa eta barometroa. Noski, nahiko produktu polifazetikoa da, gure errendimendu fisikoa mantentzen eta gure osasuna kontrolatzen lagunduko diguna.\nPantaila eta funtzionamendua\nPanel bat muntatzen duen erloju adimendun guztiz borobila dugu 1,20 hazbeteko AMOLED, ez da txikia, baina zertxobait desberdina da 1,39 mm-ko bertsio bereko altuagoaren 46 hazbetekoekin.\nEra berean, Pantaila uneoro ikusteko "beti aktibatuta" aukera dugu. Bere aldetik LiteOS, erlojuaren sistema eragilea bateragarria da jakinarazpenekin elkarreragin mugatua izan arren.\nAutonomia eta iritzia\nKonpainiak 7 eguneko erabilera eskaintzen du bihotz taupadaren monitorizazioa aktibatuta. Probetan sei egunetara iritsi naiz ilea nahastu gabe.\nEra berean, kontutan izan behar da gai izango garela funtsean, sei datu mota kontrolatu: Urratsak, Ariketa fisikoa, Bihotz Taupada, Loaldia, Pisua eta Estresa. Une honetan Ohorezko webgune ofizialean eros dezakezu 139,90 euro (Enlace) edo Amazonen 159,99 euroren truke (LOTURA)\nOhorezko entzungailu magikoak\nAurikular bakoitzak 5,4 gramo pisatzen ditu (adibidez AirPods Pro-ren berdina) eta tamaina moldagarriak dituzten pads desberdinak dituzte. Belarrian ondo sartzen dira eta ez dira erraz erortzen. Bai, hain zuzen, ez dute uraren erresistentziari buruzko inolako ziurtagiririk.\nKaxa (USBC kargarekin) nahiko erosoa da eta material distiratsuz egina dago. Trinkoa eta garraiatzeko erraza da, eta horietako bat dela iruditu zait.\nKonektagarritasunak berebiziko garrantzia du produktu mota honetan, guk daukagun kontuarentzat Bluetooth 5.0 horrek konexio automatikoa bermatuko du, Huawei-k Google Play Store dendan eskuragarri duen aplikazioak hemen hartzen duen eginkizuna bereziki garrantzitsua bada ere.\nHiru konexio modu daude:\nTradizionala: Ireki zorroa eta sakatu parekatze botoia Bluetooth menuan ager daitezen.\nA través de Huawei-ren AI Life: Aplikazioak entzungailuak hauteman eta lasterbideak, keinuak eta bateria bezalako beste gaitasun batzuk konfiguratzeko aukera emango digu.\nEMUI10: EMUI 10-ekin Honor edo Huawei gailuek HiPair dute, hau da, Huawei-k laster-pantailarekin parekatzea.\nNire ikuspegitik oso garrantzitsua da aplikazioa instalatzea.\nEntzungailuak funtzionatzeko, sakatu bikoitza edo luze sakatu dezakegu. horrek konfiguratu ditugun ekintzetako edozein eragingo du:\nErreproduzitu / Pausatu\nAktibatu ahots laguntzaile lehenetsia\nNola ez, bestela, entzungailu hauek kentzen ari garenean detektatuko duen sistema ere badute Eta, hain zuzen ere, jartzen ditugunean, modu honetan musika pausatu edo jotzen hasiko da.\nSoinuaren kalitatea eta zarata ezabatzea\nMagic Earbuds hauek zarata ezabatzeko sistema hibridoa dute. Emaitza kanpoaldea leuntzen duen baina erabat isolatzetik urrun dagoen zarata ezabatzea da. Funtzionalitate hau aktibatuta eta desaktibatuta dago hautatutako entzungailuan luze sakatuta mantenduz.\nPertsonalki asko gustatu zaizkidan instrumentuen bereizketa dugu. Oso kalitate handiko soinua eskaintzen dute, batez ere produktuaren prezioa kontuan hartzen badugu. Argi dago "premium" produktuetatik oso urrun daudela, baina daukaten prezioarekin lotuta, betetzen baino gehiago direla iruditzen zait.\nAutonomia eta erabilera\nAutonomiari dagokionez, agian ez da puntu aipagarriena, musika erreproduzitzeko bi ordu inguru zarata hibridoaren ezeztapena aktibatuta jarraitu dugu, zerbait gehiago desaktibatzen badugu.\nDeien mikrofonoa, Bideoan ikus dezakezun bezala, oso emaitza onak eskaintzen ditu, gure probetan ez dugu arazorik aurkitu deiak egiteko zarata handia duten inguruneetan ere. Hau da entzungailu mota hau egiteko probarik erabakigarrienetako bat eta esan genezake Honor Magic entzungailuek prezio hori duen produktu batetik espero ez genuen erraztasunarekin gainditu dutela.\nHemen eros ditzakezu:\nOhorezko webgunean 79,90 € -tik aurrera> LOTURA\nAmazon-en 116,00 € -tik aurrera> LINK\nArtikuluaren bide osoa: Androidea » Berri » Reviews » Kalitate-prezio osagarriak: Honor Magic Earbuds eta MagicWatch 2\nSortu lasterbide botoia zure arakatze historia Google Chrome-tik garbitzeko\nRealme X12ren 3 GB RAM edizioa Geekbench-ek baieztatu du